text:
Башҡортостан ҡышҡы Сурдлимпия уйындарын ҡабул итергә әҙерФото: Олег Яровиков
Башҡортостан ҡышҡы Сурдлимпия уйындарын ҡабул итергә әҙер
Башҡортостан ҡышҡы Сурдлимпия уйындарын ҡабул итергә әҙерФото: Олег Яровиков
30 марттан 6 апрелгә тиклем Финляндияның Ванта ҡалаһында ишетеү һәләте буйынса инвалидтар араһында шайбалы хоккей буйынса II донъя чемпионаты үтте. Ярыштарҙа Рәсәй, Канада, Финляндия, АҠШ һәм Швециянан биш йыйылма команда ҡатнашты.
Алтын миҙалдар өсөн көрәштә Рәсәй йыйылма командаһы Канада уйынсыларын 5:4 иҫәбе менән еңеп, донъя чеммпионы булды. Өсөнсө урынды Финляндия командаһы яуланы.
Шайбалы хоккей буйынса Рәсәй йыйылма командаһы менән Өфөнән белгестәр етәкселек итә. Команданың өлкән тренеры – Андрей Василевский («Салауат Юлаев» олимпия резервындағы балалар-үҫмерҙәр спорт мәктәбе тренеры), тренеры – Вячеслав Шевнин (БР Һаңғырауҙар спорты федерацияһы вәкиле). Рәсәйҙең йыйылма командаһы составында Өфөнән туғыҙ хоккейсы бар: Константин Гамаюров, Станислав Ильичев, Сергей Кикин, Сергей Осипов, Вячеслав Сидоров, Искәндәр Латипов, Станислав Хакимов, Сергей Юшкин һәм Дмитрий Ядрышников.
Дүшәмбе, 15 апрелдә, Республика йортонда Өфөнән донъя чемпиондарын Башҡортостан Президенты Рөстәм Хәмитов ҡотланы.
— Хәйерле көн, ҡәҙерле дуҫтар! Һеҙҙе бында хоккей буйынса донъя чемпионатында еңеү яулағанығыҙ өсөн рәхмәт әйтергә саҡырҙым, — тип сәләмләне спортсыларҙы Рөстәм Зәки улы. – Был ваҡиға тураһында, ҡыҙғанысҡа ҡаршы, үткән аҙнала ғына ишеттем. Матбуғатыбыҙҙа был хаҡта әҙ яҙылыуы, һеҙҙең донъя чемпиондары булыуығыҙ тураһында бик әҙ кешенең хәбәрҙар булыуы насар, әлбиттә. Бындай донъя чемпионаты икенсе тапҡыр үткәрелә. Чемпиондар араһында беҙҙең ҡаланан да туғыҙ кешенең булыуы үтә ҡыуаныслы. Тағы ла бер тапҡыр был еңеүегеҙ менән ҡотлайым. Төрлө тормош шарттарында ла спорт менән шөғөлләнергә мөмкин булыуын һәм кәрәклеген күрһәтеп, һәр кем өсөн өлгө булып тораһығыҙ. Әлеге ваҡытта спортсылар, шул иҫәптән паралимпиясылар өсөн тейешле шарттар булдырыу өҫтөндә эшләйбеҙ. 2014 йылда Өфөлә Паралимпия үҙәген төҙөп бөтөү планлаштырыла. Ул яҡынса ике миллиард һум тора. Ресурстар табып, төҙөлөштө тамамларбыҙ, тип уйлайым, — тине Президент.
Вячеслав Шевнин спортсылар һәм тренерҙар исеменән Рөстәм Зәки улына чемпиондарҙы ҡабул иткәне өсөн рәхмәт әйтте һәм Башҡортостанда һаңғырауҙар спортының хәле тураһында һөйләне. Атап әйткәндә, ул Дим районының һаңғырауҙар өсөн мәктәбендә заманса спорт учреждениеһы төҙөү мөмкинлеге булыуы хаҡында әйтте. Уның һүҙҙәренсә, учреждениела чемпиондар әҙерләргә булыр ине.
Команданың баш тренеры Андрей Василевский билдәләүенсә, буласаҡ Паралимпия үҙәгендә боҙ аренаһының булмауы хәл ителмәгән бер мәсьәлә булып ҡала. Шулай уҡ ул Башҡортостан Президентына Олимпия һәм Паралимпия призерҙары миҫалы буйынса ишетеү һәләте буйынса инвалид спортсылар өсөн стипендиялар билдәләүгә булышлыҡ итеү үтенесе менән мөрәжәғәт итте.
Рөстәм Хәмитов был мәсьәләләрҙе хәл итеүҙә ярҙам күрһәтергә әҙер булыуын белдерҙе һәм Өфөлә ҡышҡы Сурдлимпия уйындарын үткәрергә тәҡдим итте. Бының өсөн Башҡортостандың ҙур ярыштар үткәреү буйынса тәжрибәһе лә, ҡышҡы спорт төрҙәре өсөн ареналары ла бар.


c: text/html

text:
Гәзит уҡыусыларҙың һорауҙарына прокурор урынбаҫары яуап бирә
Көндәлек тормошта тыуып торған һөр төрлө һорауҙарға «Версия Башкортостана» социаль-хоҡуҡи аҙналығы редакцияһында яуап табырға мөмкин: «ҡыҙыу линияға» шылтыратығыҙ һәм һеҙгә гәзит ҡунаҡтары – адвокаттар, прокурорҙар, һәр төрлө ведомство хеҙмәткәрҙәре консультациялары менән ярҙам итер.
Шишәмбе, 24 ғинуарҙа, тура бәйләнештә Өфөнөң Орджоникидзе районы прокуроры урынбаҫары Лилиә Йосопова тиҙ хоҡуҡи ярҙам күрһәтәсәк.
Хеҙмәт бушлай һәм уның менән мохтаж булғандарҙың барыһы ла ҡуллана ала. Бының өсөн 15 сәғәттән 17-гә тиклем (8-347) 272-79-16 телефонына шылтыратырға кәрәк.
Хәтерегеҙгә төшөрәбеҙ, был даими рубрика, граждандар менән аралашыу айына ике тапҡыр – һәр икенсе һәм дүртенсе шишәмбе үтә.
«Ҡыҙыу линия»ға мөрәжәғәттәр һәр ваҡыт бик күп һорауҙарҙы үҙ эсенә ала. Ике сәғәт дауамында ҡабул ителгән һорауҙарға яуаптар «Версия Башкортостана» гәзитенең киләһе һандарында баҫылып сыға.
Шулай уҡ һорауығыҙҙы гәзиттең 15-се битендә урынлаштырылған купонға яҙып ебәрә алаһығыҙ – яуап гәзиттең йәнә бер даими рубрикаһы — “Һеҙҙең хоҡуҡ” ("Ваше право") битендә баҫылып сығасаҡ.

robotstxt: allowed

filter: keep


text:
100-гә яҡын мосолман дини белем ала
Башҡортостанда 100-гә яҡын мосолман дини белем ала. Был турала "Башинформ" агентлығында үткән матбуғат конференцияһында БР мосолмандарының Диниә назараты рәйесенең мәғариф мәсьәләләре буйынса урынбаҫары Руслан Саяхов хәбәр итте.
— БР мосолмандарының Диниә назаратында дини мәғарифты үҫтереүгә бөгөн айырыуса етди иғтибар бирелә, — тине ул. — Бында эш өс йүнәлештә алып барыла. 50-ләп кеше Диниә назараты ведомствоһындағы өс мәҙрәсәлә уҡый. Уларҙың икәүһе — Өфөлә, береһе — Стәрлетамаҡта.
Дини мәғарифтың икенсе йүнәлеше республикала сағыштырмаса күптән түгел барлыҡҡа килде. Ул БДПУ базаһында исламды тәрән өйрәнеүсе юристар әҙерләүҙе күҙ уңында тота.
— Быйыл был специальность буйынса икенсе тапҡырына студенттар йыйылды, — ти Руслан хәҙрәт. — Төркөмдәр әлегә ҙур түгел — 10-лап кеше. Ләкин киләсәктә был йүнәлеш киңәйер, тип ышанабыҙ.
Бөгөн дини мәғарифтың өсөнсө төрө — сит илдә уҡытыу — ҙурыраҡ популярлыҡ менән файҙалана. Руслан Саяхов әйтеүенсә, Ҡаһирәлә Башҡортостандан 50-гә яҡын студент уҡый. Бында улар Әл-Әзһәр Халыҡ-ара ислам университетында ла, Ҡаһирә университетында ла дини белем ала.


text:
Республика викимедиясылары фотографтарҙы «Вики ерҙе ярата 2016» конкурсында ҡатнашырға саҡыра
ӨФӨ, 2016 йыл, 4 май. /«Башинформ» мәғлүмәт агентлығы, Олеся Серёгина/.
Башҡортостан викимедиясылары фотографтарҙы «Вики ерҙе ярата 2016» халыҡ-ара фотоконкурсында ҡатнашырға саҡыра. Бының өсөн республикалағы тәбиғәт ҡомартҡыларының исемлеген табып, фотоға төшөрөргә һәм уларҙы исемлектәге һылтанмалар буйынса халыҡ-ара Wikimedia Commons аудио-, видео-, фотофайлдар һаҡлағысына ҡуйырға кәрәк. Был хаҡта «Башинформ» агентлығына Башҡорт Википедияһы администраторы Рөстәм Нуриев хәбәр итте. Бәйге ағымдағы йылдың 31 майына тиклем бара.
Конкурстың Рәсәй этабында уң еңеүсе билдәләнә. Иң яҡшы ун фотоһүрәт авторҙары халыҡ-ара этапта ҡатнаша.
«Ҡыҙғанысҡа ҡаршы, әлеге ваҡытта халыҡ-ара һаҡлағыста республикабыҙҙың сифатлы фотоһүрәттәре бик аҙ. Тәбиғәт ҡомартҡыларының һүрәттәре юҡ тиерлек, шуға күрә төрлө тел бүлектәрендә һәйбәт мәҡәләләр яҙыу мөмкин түгел. Беҙ, Башҡортостан викимедиясылары, профессионалдарҙы һәм һәүәҫкәрҙәрҙе халыҡ-ара фотоконкурсҡа ҡушылырға саҡырабыҙ. Шуның менән һеҙ республика брендын донъяуи мәғлүмәт киңлегенә сығарыуға өлөш индерәсәкһегеҙ», — тип билдәләне Рөстәм Нуриев.


text:
«Алтынай» балалар театр студияһы халыҡ-ара фестиваль лауреаты булды
«Алтынай» башҡорт балалар театр студияһы Мәскәүҙә үткән XV «Русская драма» халыҡ-ара мәктәп театрҙары фестивалендә уңышлы сығыш яһаны.
Ижади коллектив фестивалдә балалар яҙыусыһы Рәсимә Ураҡсинаның китабы буйынса «Йомро-йомро йомғағым» постановкаһын тәҡдим итте. Бәйге йомғаҡтары буйынса «Алтынай» студияһы «Әкиәт» номинацияһында беренсе дәрәжә лауреат булды.
Шулай уҡ режиссер Альмира Кирәеваның эше юғары баһаланды. Уға «Театр педагогикаһы өлкәһендә һөҙөмтәле эшмәкәрлек өсөн» дипломы тапшырылды, тип хәбәр иттеләр БР Мәҙәниәт министрлығының матбуғат хеҙмәтенән.
Йәш артистарҙың уйыны ла жюри ағзаларының иғтибарынан ситтә ҡалманы. «Фестиваль дуэты» номинацияһында — Гөлбикә һәм Миңлебикә ролдәрен башҡарғандары өсөн Диана Кучукова һәм Айлина Мөхәмәтйәнова, «Танымаҫһың да!» номинацияһында — Убырлы ҡарсыҡ роле өсөн Азалия Солтанова, «Кешенең тоғро дуҫына» номинацияһында Эт роле өсөн Ильяс Аслаев наградланды.
Фестиваль номинацияларында еңеүселәр «Мәғариф» өҫтөнлөклө милли проекты сиктәрендә һәләтле йәштәргә дәүләт ярҙамы күрһәтеү йәһәтенән премия алыуға кандидат итеп тәҡдим ителәсәк.
Конкурста ҡатнашыусыларға яҙыусылар, режиссерҙар, тәнҡитселәр, артистар, йәмәғәт эшмәкәрҙәре баһа бирҙе. Ирекле үҫмерҙәр һәм балалар жюрийы составына фестивалдә ҡатнашҡан һәр театр коллективынан икешәр вәкил индерелде.
«Русская драма» халыҡ-ара мәктәп театрҙары фестивале 1999 йылдан башлап үтәрелә. Был ваҡыт эсендә унда Рәсәйҙең 1600-ҙән ашыу театр коллективы ҡатнашты.
Быйылғы фестиваль рус театр режиссеры, актер һәм педагог Константин Станиславскийға арналды. 2013 йылда уның тыуыуына 150 йыл тулыу билдәләнә.


text:
Мортаза Рәхимов видеоконференцияла ҡатнашты
5 октябрҙә Өфөлә БР Президенты Мортаза Рәхимов "Электроэнергетика ойошмаларын һәм торлаҡ-коммуналь хужалыҡ предприятиеларын 2009-2010 йылдарҙың көҙгө-ҡышҡы осоронда эшләүгә әҙерлек барышы" мәсьәләһе буйынса РФ Хөкүмәте Рәйесе Владимир Путин үткәргән видеоконференцияһында ҡатнашты.
Владимир Путин төбәктәрҙә көҙгө-ҡышҡы йылытыу осорона әҙерлек барышы менән ҡәнәғәт булыуын белдерҙе. Уның һүҙҙәренә ҡарағанда, "эш планға ярашлы, нормаль режимда алып барыла", территориаль энергия системалары һәм торлаҡ-коммуналь хужалыҡ предприятиелары ремонт эштәрен ваҡытында тамамланы.
Владимир Владимирович бөгөнгө көндә торлаҡ-коммуналь хужалыҡ фонды буйынса торлаҡ йорттарҙы капиталь ремонтлау программаларын үтәүгә 112 миллиард һумға яҡын аҡса бүленеүен телгә алып үтте.
— Төбәктәр тарафынан өҫтәлгән аҡсаларҙы ла иҫәпкә алғанда — ул иһә 152 миллиард һумға яҡын — дөйөм алғанда, байтаҡ сумма йыйыла. Был аҡсаға 80 меңдән ашыу йортто ремонтларға, 10 миллионлап рәсәйлеләрҙең йәшәү шарттарын яҡшыртырға мөмкин, — тине Путин.
Башҡортостан энергетикаһы һәм торлаҡ-коммуналь предприятиеларының ҡышҡы осорҙа эшләүгә әҙерлеге тураһында Владимир Путинға БР Президенты Мортаза Рәхимов хәбәр итте.
— Дөйөм алғанда, республика ҡышҡа әҙер. Беҙҙә был тармаҡтағы хәл һәр ваҡыт иғтибар үҙәгендә. Йылытыу осорона әҙерлек һәм уны үткәреү буйынса проблемалар юҡ, — тип билдәләне Мортаза Ғөбәйҙулла улы.
Башҡортостан Президенты һүҙҙәре буйынса, республикала торлаҡ-коммуналь хужалыҡ тармағының артабанғы үҫешенә "Торлаҡ-коммуналь хужалыҡты реформалаштырыуға булышлыҡ итеү фонды тураһында"ғы федераль закон этәргес булып торҙо.
Путин Башҡортостандың ҡышҡа әҙерлеген юғары баһаланы.
— Республикала йылытыу осорона әҙерлек юғары кимәлдә. Бының өсөн Башҡортостан етәкселеге барлыҡ сараларҙы ла күрә, — тине РФ Хөкүмәте Рәйесе.
Шулай уҡ Башҡортостандың ҡышҡа әҙерлек буйынса ыңғай тәжрибәһен Рәсәйҙең төбәктәр үҫеше министры Басаргин да билдәләп үтте.
Видеоселектор кәңәшмәһендә Башҡортостан Хөкүмәте Премьер-министры Раил Сарбаев, БР Президенты хакимиәте етәксеһе Николай Курапов, БР финанстар министры Айрат Ғасҡаров, министрлыҡтар һәм ведомстволар етәкселәре ҡатнашты.


text:
Ауыл биләмәләрендәге йәштәр менән эшләү буйынса белгестәр йыйыла
Өфөлә, Профсоюздар йортонда, 23 декабрҙә ауыл биләмәләрендә йәштәр менән эшләүсе белгестәр өсөн республика семинары үткәрелә. Унда 100-ҙән ашыу кеше ҡатнашасаҡ.
Форум сиктәрендә йәш ғаиләләрҙе торлаҡ менән тәьмин итеү, агросәнәғәт комплексы өлкәһендәге йәш белгестәргә дәүләт комплекслы ярҙамы мәсьәләләре тикшереләсәк.
Йәштәр менән эшләү һәм спорт буйынса белгес Екатерина Мырҙабаева Стәрлетамаҡ районының Төрөшлө ауыл Советында йәштәр менән эшләү тәжрибәһе менән уртаҡлашасаҡ. Шулай уҡ ауыл биләмәләрендә йәштәр менән эште иң яҡшы ойоштороуға республика конкурсы еңеүселәренең һәм номинанттарының сығыштары планлаштырылған.


text:
Башҡортостанда иң яҡшы таҡмаҡҡа һәм клипҡа Яңы йыл конкурстары иғлан ителгән
ӨФӨ, 2015 йыл, 24 ноябрь. /«Башинформ» мәғлүмәт агентлығы, Ксения Калинина/.
Башҡортостанда иң яҡшы таҡмаҡҡа һәм клипҡа Яңы йыл конкурстары иғлан ителгән. Был хаҡта республиканың Эшҡыуарлыҡ һәм туризм буйынса дәүләт комитетында хәбәр иттеләр.
«Ҡыш бабай — Торатау итәгендәге төп ҡунаҡ тирмәһендә» темаһына иң яҡшы музыкаль клипҡа эштәр ҡабул ителә. «50 йәштән өлкәндәр» конкурсында теләгән һәр кем ошо уҡ тема буйынса иң яҡшы таҡмаҡтарын тәҡдим итә ала. Ярыштар «Һоҡланғыс Башҡортостан» проекты сиктәрендә уҙғарыла.
Конкурстарҙың эксперты — билдәле пародист һәм музыкант, бөтә Рәсәй һәм республика конкурстары лауреаты Александр Чистяков. Еңеүселәр аҡсалата приздар менән бүләкләнә: беренсе урынға — 50 мең, икенсе һәм өсөнсө урындар өсөн 35 һәм 20 мең һум аҡса ҡаралған.
Ижади эштәр 2016 йылдың 10 ғинуарына тиклем ҡабул ителә.
«Башинформ» агентлығы хәбәр иткәнсә, Ҡыш бабай Өфөгә самолет менән килә, баш ҡалалағы төп шыршыларҙы ҡарап сыға һәм балалар йорттарына бара. Һуңынан махсус әҙерләнгән тирмәгә юлланасаҡ, унда ул ҡунаҡтарҙы ҡабул итәсәк, балаларҙың хыялдарын бойомға ашырасаҡ. Теләктәр яҙылған хаттарҙы ошо адрес буйынса ебәрергә кәрәк: Башҡортостан, Ишембай районы, Урман-Бишҡаҙаҡ ауылы, Ҡыш бабайға.


text:
Баш ҡалала «Берҙәмлек – Содружество» халыҡ-ара фестиваленең гала-концерты үтәсәк
Өфөлә БР Дәүләт академия рус драма театры алдындағы майҙанда 12 июндә «Берҙәмлек – Содружество» халыҡ-ара фестиваленең гала-концерты үтә. Сара Рәсәй көнөн, Салауат Юлаев көндәрен һәм Өфө ҡалаһы көнөн билдәләү сиктәрендә ойошторола, тип хәбәр иттеләр баш ҡала мэрияһының мәғлүмәт-аналитика бүлегенән.
Халыҡ ижадын, биҙәү-ғәмәли сәнғәтте популярлаштырыу; Башҡортостанда, Рәсәйҙә һәм сит илдәрҙә йәшәгән халыҡтарҙың мәҙәниәте һәм йолалары менән таныштырыу; БДБ илдәрендә, яҡын һәм алыҫ сит илдәрҙә үткәрелгән яңы фестивалдәр, программалар, илдәрҙәге мәҙәни үҙәктәр тураһында мәғлүмәт уртаҡлашыу фестивалдең төп маҡсаттары булып тора.
«Берҙәмлек – Содружество» халыҡ-ара фестивале Башҡортостанда 1990-сы йылдарҙан башлап үткәрелә.
Быйыл байрам 8-12 июндә Ғафури районында, Өфө, Ишембай, Салауат, Күмертау ҡалаларында үтә. Фестивалдә Латвия, Төркиә, Ҡырғыҙстан, Ҡытай, Израиль, Польша, Ангола, Һиндостан, Ҡаҙағстан, Тажикстан, Үзбәкстан һәм Төньяҡ Осетия-Аланиянан ҡатнашыусылар килеүе көтөлә.
Сараны ойоштороусылар булып РФ һәм БР Мәҙәниәт министрлыҡтары, Рәсәй Халыҡ ижады йорто, Республика халыҡ ижады үҙәге, Ғафури, Ишембай райондары, Салауат, Күмертау һәм Өфө ҡалалары хакимиәттәре сығыш яһай.


text:
Рөстәм Хәмитов Иглин районы Сыуаш-Ҡыбау ауылы мәктәбенең яңы спорт залында булдыФото: Андрей Старостин
Рөстәм Хәмитов Иглин районы Сыуаш-Ҡыбау ауылы мәктәбенең яңы спорт залында булды
Рөстәм Хәмитов Иглин районы Сыуаш-Ҡыбау ауылы мәктәбенең яңы спорт залында булдыФото: Андрей Старостин
Башҡортостан Президенты Рөстәм Хәмитов шаршамбы, 4 сентябрҙә, Иглин районы Сыуаш-Ҡыбау ауылы мәктәбенең яңы спорт залын ҡараны.
Төҙөлөш эштәре ағымдағы йылдың майында башланған. Хәҙер Сыуаш-Ҡыбау ауылы мәктәбендә ике спорт залы бар. Береһендә биҙәү эштәре үткәрелгән, икенсеһе яңы төҙөлгән. Яңы зал ирекле көрәш менән шөғөлләнеү өсөн тәғәйенләнгән. Иглин районындағы балалар-үҫмерҙәр спорт мәктәбенең өлкән тренеры Николай Иванов һүҙҙәренсә, яңы бина заманса талаптарға тулыһынса яуап бирә. Унда сисенеп-кейенеү бүлмәләре, тренерҙар өсөн кабинеттар бар. Спорт залының дөйөм майҙаны 460 квадрат метр тәшкил итә, смета буйынса хаҡы – 23,8 миллион һум. Төҙөлөш эштәре һәм капиталь ремонт Башҡортостандың Социаль-маҡсатлы программалар фонды средстволары иҫәбенә үткәрелгән. Яңы бинаны ҡарап сыҡҡандан һуң, республика Президенты төҙөүселәрҙең эшенән ҡәнәғәт ҡалды.
— Өс ай эсендә төҙөүселәр өр-яңы бина төҙөнө, — тине Рөстәм Хәмитов. – Республика кимәлендә объект бәләкәй булһа ла, балалар өсөн был алға табан ҙур аҙым булып тора. Капитал һалыуҙарҙы талап итмәгән спорт төрҙәрен үҫтерергә кәрәк. Тотонолған средстволар күләме ҙур түгел, ә тиҫтәләгән һәм йөҙләгән бала яҡшы шарттарҙа профессиональ тренерҙар менән шөғөлләнеү мөмкинлегенә эйә була.
Рәсәй Иркен көрәш федерацияһы тренеры, Пекинда үткән Олимпия уйындарының көмөш призеры Алена Карташева билдәләүенсә, заманса спорт залы балаларға даими тренировкалар үткәреп, яҡшы һөҙөмтәләргә өлгәшеү мөмкинлеген бирәсәк.
Шулай уҡ Рөстәм Хәмитов мәктәп бинаһын ҡараны, уҡытыусылар менән аралашты, мәктәптәрҙә берҙәм форма индереүгә балаларҙың һәм ата-әсәләрҙең мөнәсәбәте тураһында ҡыҙыҡһынды. Уҡытыусылар һүҙҙәренсә, совет осорондағы мәктәп кейемен (аҡ яғалар һәм алъяпҡыстар) хәтерләткән форма уҡыусыларға ла, уларҙың ата-әсәләренә лә оҡшаған.
— Киләсәктә лә был йүнәлеште үҫтерәсәкбеҙ, — тип билдәләне Рөстәм Хәмитов. – Беренсе сирек дауамында беренсе һәм икенсе класс уҡыусыларын кейендереү өсөн бюджетта бер ни тиклем аҡса планлаштырылды.


text:
Башҡортостанда 2013 йылға граждандарҙы авария хәлендәге йорттарҙан күсереү буйынса адреслы программа раҫланды
Башҡортостан Хөкүмәте 2013 йылға граждандарҙы авария хәлендәге йорттарҙан күсереү буйынса республика адреслы программаһын раҫланы.
2013 йылда был маҡсаттарға республика бюджетынан 241,5 миллион һум аҡса бүленәсәк. Өҫтәмә финанслау сығанаҡтарынан 23 миллион 233 мең һум йүнәлтеләсәк.
Был средстволарға 8,2 мең квадрат метр авария хәлендәге торлаҡ фонды урынына 9 мең квадрат метрҙан ашыу яңы торлаҡ һатып алынасаҡ. Ағымдағы йылда адреслы программаға Күмертау, Туймазы, Яңауыл ҡалалары һәм Туймазы районының Ҡандра ауылы индерелде. Йәмғеһе 185 торлаҡ йорттан граждандар күсереләсәк. Программала ҡатнашыусы йорттарҙың исемлеге Хоҡуҡи мәғлүмәт интернет-порталында урынлаштырылған.


text:
Рөстәм Хәмитов: «Күңелдәребеҙ ҡатмаһын ине»Фото: Башҡортостан Башлығының матбуғат хеҙмәте
Рөстәм Хәмитов: «Күңелдәребеҙ ҡатмаһын ине»
Рөстәм Хәмитов: «Күңелдәребеҙ ҡатмаһын ине»Фото: Башҡортостан Башлығының матбуғат хеҙмәте
ӨФӨ, 2015 йыл, 19 ноябрь. /«Башинформ» мәғлүмәт агентлығы, Александр Смирнов/.
18 ноябрҙә Өфөлә Башҡортостан Башлығы Рөстәм Хәмитов Башҡорт дәүләт опера һәм балет театрына хәйриә кисәһенә барҙы, уның сиктәрендә «Үҙебеҙҙең балалар» исемле фотокүргәҙмә асылды, шулай уҡ «Дмитрий Хворостовский, Илдар Абдразаҡов һәм дуҫтары – балаларға» концерты булды.
Күргәҙмәгә ҡуйылған алтмыш фотоһүрәт сиргә бәйле ауыр тормош хәлендә ҡалған илебеҙ балаларының яҙмышы хаҡында һөйләй. Һүрәттәрҙең авторы – Рәсәй Президенты ҡарамағындағы Бала хоҡуҡтары буйынса вәкилдең эшмәкәрлеген тәьмин итеү буйынса аппараттың матбуғат хеҙмәте хеҙмәткәре Андрей Кара. Фотоһүрәттәр Павел Астаховтың Рәсәйҙең төрлө төбәктәренә эш сәфәре барышында төшөрөлгән.
– Ошо фотоһүрәттәрҙә йылмайыу, күҙ йәштәре, балалар тормошоноң иң ауыр мәлдәре сағыла. Әммә был – ысынбарлыҡ, беҙҙе уратып алған донъя. Йәмғиәт тирә-йүндәге ваҡиғаларға битараф булмаҫҡа тейеш. Барыһын да күрергә, аңларға кәрәк. Күңелдәребеҙ ҡатмаһын ине, – тип һыҙыҡ өҫтөнә алды Рөстәм Хәмитов.
Дмитрий Хворостовский һәм уның дуҫтарының хәйриә концерты Рәсәйҙә мәрхәмәтлекте үҫтереүгә, сирле балаларға, уларҙың ғаиләләренә финанс һәм эмоциональ-психологик ярҙам күрһәтеүгә йүнәлтелгән. Йыйылған аҡса балаларҙы дауалауға китәсәк.
– Ошо концертҡа килгән кешеләрҙең барыһына ла рәхмәт әйткем килә. Балаларға ярҙам ҡулы һуҙғанығыҙ өсөн рәхмәт. Артистар Дмитрий Хворостовскийға, Илдар Абдразаҡовҡа, Константин Орбелянға рәхмәт белдерәм, – тине республика Башлығы.


text:
Башҡорт опера һәм балет театрында Салауат Низаметдиновтың һуңғы әҫәре ҡуйыла
Башҡорт опера һәм балет театрының бәләкәй залында 20 һәм 21 декабрҙә опера труппаһы солистары һәм симфоник оркестр Салауат Низаметдинов музыкаһына ике актта «Нисек мин һине яратам?!» операһын ҡуя.
Режиссер – Рөстәм Ғәлиев, дирижер – Марат Әхмәт-Зарипов, рәссам – Марсель Ҡалмағәмбәтов (Санкт-Петербург). Спектаклдә театрҙың опера труппаһы солистары һәм симфоник оркестр ҡатнаша.
«Нисек мин һине яратам?!» — Салауат Низаметдиновтың һуңғы әҫәре. Июнь аҙағында ул опера клавиры өҫтөндә эшен тамамлай, ә оркестровканы эшләп өлгөрмәй – 29 июлдә вафат була. Әҫәр инструментовкаһын Салауат Әхмәҙи улының ижадташ коллегаһы композитор Илдар Хисаметдинов эшләй. Премьераны опера солистары Эльвира Алькина, Эльмира Әхмәтзарипова, Любовь Буторина, Олег Килмөхәмәтов, Владимир Копытов, Катерина Лейше, Ян Лейше, Владимир Орфеев, Илгиз Хәкимов, Олеся Хөснөтдинова әҙерләй.


text:
Инклюзив белем биреү өсөн республикаға федераль бюджеттан 152,6 миллион һум аҡса бүленәсәк Фото: Олег Яровиков
Инклюзив белем биреү өсөн республикаға федераль бюджеттан 152,6 миллион һум аҡса бүленәсәк
Инклюзив белем биреү өсөн республикаға федераль бюджеттан 152,6 миллион һум аҡса бүленәсәк Фото: Олег Яровиков
ӨФӨ, 2015 йыл, 16 апрель. /«Башинформ» мәғлүмәт агентлығы, Эльмира Сабирова/.
Башҡортостан инвалид балаларҙы уҡытыу өсөн белем биреү ойошмаларын асыуға федераль субсидиялар бүленәсәк субъекттар иҫәбенә инде.
Ошо маҡсатта республикаға 152 миллион 652 мең һум бүленәсәк. Тейешле бойороҡҡа Рәсәй Хөкүмәте Премьер-министры Дмитрий Медведев ҡул ҡуйған. Федераль түләү алыусылар исемлегендә — 82 төбәк, субсидияларҙың дөйөм суммаһы — 3 миллиард һумдан ашыу.
Был аҡсалар 3150 дөйөм белем биреү мәктәптәрен асыу өсөн тотонолорға тейеш тип күҙаллана. Субсидия биреү өсөн субъекттарҙы һайлап алғанда 2011-2015 йылдарға «Уңайлы мөхит» дәүләт программаһы сиктәрендә инвалид балаларға инклюзив белем биреү өсөн шарттар булдырылған дөйөм белем биреү ойошмаларын асыу буйынса сараларҙы күҙ уңында тотоусы раҫланған төбәк программаһының булыуы иҫәпкә алынған.
Башҡортостандың Мәғариф министрлығынан хәбәр итеүҙәренсә, ошо аҡсалар республикалағы 155 дөйөм белем биреү мәктәбендә үҙенсәлекле ҡаршылыҡһыҙ мөхит булдырыуға һәм махсус, шул иҫәптән реабилитация һәм компьютер ҡорамалдары менән йыһазландырыуға, транспорт һатып алыуға йүнәлтеләсәк.


text:
Канаданың Рәсәйҙәге Илселеге вәкилдәре килде
Өфөгә рәсми сәфәр менән Канаданың Рәсәйҙәге Илселегенең тулы хоҡуҡлы министры, коммерция мәсьәләләре буйынса советнигы Стефен Миллар һәм Илселектең бизнесты үҫтереү буйынса советнигы Петр Тесленко килде.
Сәфәр барышында иҡтисади, шулай уҡ гуманитар өлкәлә ике яҡлы хеҙмәттәшлек мәсьәләләре тикшереләсәк.
Бөгөнгә БР Тышҡы иҡтисади бәйләнештәр, сауҙа һәм эшҡыуарлыҡ министрлығында, Сәнәғәт, инвестиция һәм инновация сәйәсәте министрлығында, Бөтә Рәсәй ситтән тороп финанс-иҡтисад институтында осрашыуҙар планлаштырылған. Шишәмбегә Төҙөлөш, архитектура һәм транспорт министрлығында, Мәғариф министрлығында, Торлаҡ-коммуналь хужалыҡ министрлығында, Ауыл хужалығы министрлығында һөйләшеүҙәр билдәләнгән. Сәфәр шаршамбы көнө тамамланасаҡ.
Үҙ-ара эш итеүҙең хоҡуҡи нигеҙе булып Башҡортостан Республикаһы Тышҡы бәйләнештәр министрлығы менән Альберта провинцияһының Иҡтисади үҫеш һәм туризм министрлығы араһындағы Хеҙмәттәшлек тураһында меморандум тора. Уға 1996 йылдың сентябрендә ҡул ҡуйылған.


text:
Кеше хоҡуҡтарын тәьмин итеү буйынса Бөтә Рәсәй конференцияһы
8 декабрҙә Рәсәй Эске эштәр министрлығының Өфө юридик институты базаһында Дөйөм кеше хоҡуҡтары декларацияһын ҡабул итеүҙең 62-се йыллығына арналған «Кеше һәм граждандың хоҡуҡтарын һәм азатлыҡтарын тәьмин итеү өлкәһендә дәүләттең һәм йәмғиәттең актуаль проблемалары» Бөтә Рәсәй ғилми-ғәмәли конференцияһы үтәсәк.
Ғилми форумда Рәсәй Сит ил эштәре министрлығының Мәскәү дәүләт халыҡ-ара мөнәсәбәттәр институты ҡарамағындағы кеше хоҡуҡтары һәм демократия буйынса ЮНЕСКО кафедраһы, Башҡортостан Республикаһының ЮНЕСКО эштәре буйынса комитеты вәкилдәре, Башҡортостан Республикаһында Кеше хоҡуҡтары буйынса вәкил, Башҡортостан Республикаһында Бала хоҡуҡтары буйынса вәкил, Санкт-Петербург, Волгоград, Рязань ҡалаларынан ғалимдар, Башҡортостан Республикаһының дәүләт власы һәм идара итеү органдары етәкселәре, хоҡуҡ һаҡлау органдары хеҙмәткәрҙәре ҡатнашасаҡ.


text:
Өфөлә «Һөт иле-2013» бөтә Рәсәй фестивале үтәсәк
31 августа Өфөлә өсөнсө «Һөт иле-2013» бөтә Рәсәй фестивале үтә.
БР Ауыл хужалығы министрлығының матбуғат хеҙмәтенән хәбәр итеүҙәренсә, сара Ленин исемендәге майҙанда үтәсәк. Йола буйынса, унда һөт йәрминкәһе, малсылыҡ фермаһы, һөт кафеһы, сәләмәтлек һәм матурлыҡ академияһы ойоштороласаҡ. Бынан тыш, байрам ҡунаҡтары өсөн яңы майҙансыҡтар ҙа эшләйәсәк.
Сараны ойоштороусылар булып БР Ауыл хужалығы министрлығы, төбәктең Сауҙа-сәнәғәт палатаһы, Башҡортостандың һөтсөлөк союзы» коммерцияға ҡарамаған ойошмаһы һәм Ҡулланыусылар хоҡуғын һәм кеше именлеген яҡлау өлкәһендәге күҙәтеү буйынса федераль хеҙммәттең БР буйынса идаралығы ярҙамында Рәсәй Ауыл хужалығы министрлығы, Башҡортостан Хөкүмәте, Милли һөт етештереүселәр союзы сығыш яһай.
Байрам тураһында тулыраҡ мәғлүмәт фестивалдең рәсми сайтында урынлаштырылған.


text:
Башҡортостан командаһы «Рәсәйҙең иң яҡшы инновацион төбәге» конкурсында өсөнсө урын яуланы
Санкт-Петербургта «Рәсәйҙең иң яҡшы инновацион төбәге» конкурсы финалы тамамланды, ул V Халыҡ-ара инновация форумы сиктәрендә ойошторолдо.
— Интерактив ток-шоу форматында командалар төбәктәренең инновацион мөмкинлектәре менән таныштырҙы. Эш һөҙөмтәләре буйынса бер нисә тиҫтә проект араһынан ярым финалға – 13, финалға 5 команда үтте. Улар иҫәбендә беҙҙең республика командаһының «БР Күп функциялы ғилми инновация үҙәге» проекты ла бар, — тип хәбәр итте «Башинформ» агентлығына БР Фәндәр академияһының матбуғат секретары Светлана Седелева.
Конкурс өс этапта үткәрелде. Дөйөм рейтинг жюри ағзаларының, залдың һәм интернет менән ҡулланыусыларҙың тауыштарынан төҙөлдө. Һөҙөмтәлә Башҡортостандың Күп функциялы ғилми инновация үҙәге проекты өсөнсө урынға лайыҡ булды. Ә бына ижади этап һөҙөмтәләре буйынса республика командаһы иң яҡшыһы тип танылды.
— Беҙҙең проекттың ижади өлөшө – ул киләсәккә күҙ һалыу. Төп идея – донъя яҡшы яҡҡа үҙгәрергә тейеш. Унан да бигерәк, ул әле үк үҙгәрә башланы. Алға табан барыр өсөн төп нигеҙҙе капитал түгел, ә интеллектуаль милек тәшкил итергә тейеш, ә инновацион идеялар яңы иҡтисадтың төп ҡиммәттәре булырға тейеш, — тип һөйләне Башҡортостандың Территориаль инновациялар үҙәге директоры Артур Богданов.
Уның һүҙҙәренсә, конкурс йомғаҡтары буйынса БР Күп функциялы ғилми инновация үҙәге проекты Рәсәй Иҡтисади үҫеш министрлығының төбәктәрҙе үҫтереү буйынса федераль программаһына индереү өсөн тәҡдим ителәсәк.


text:
Башҡортостан Хөкүмәтендә «Әсәлек даны» миҙалы менән бүләкләү тантанаһы үттеФото: Олег Яровиков
Башҡортостан Хөкүмәтендә «Әсәлек даны» миҙалы менән бүләкләү тантанаһы үтте
Башҡортостан Хөкүмәтендә «Әсәлек даны» миҙалы менән бүләкләү тантанаһы үттеФото: Олег Яровиков
Башҡортостан Хөкүмәтендә «Әсәлек даны» миҙалы менән бүләкләүҙең 112-се тантанаһы үтте. БР Хөкүмәте Премьер-министры урынбаҫары Лилиә Ғүмәрова 57 күп балалы әсәгә наградалар һәм премиялар тапшырҙы. Хөкүмәттең социаль блогы етәксеһе миҙалға лайыҡ әсәләрҙе Башҡортостан Президенты исеменән ҡотланы, наградланыусыларҙың иҫәбе 6,5 меңгә етеүен билдәләне.
— Ғаиләгә, әсәлеккә, аталыҡҡа һәм балалыҡҡа ярҙам итеү республика социаль сәйәсәтенең өҫтөнлөгө булып тора. Бөгөн республика Президенты етди бурыс ҡуйҙы – бөтә социаль ярҙам саралары билдәле маҡсатҡа тейһен өсөн барыһын да эшләргә. Күп балалы ғаиләләргә ярҙам итеүҙең иң мөһим сараһы – торлаҡ менән тәьмин итеү программаһы. Бөгөн меңдән ашыу ғаилә сиратта тора. Дөйөм алғанда проектты тормошҡа ашырған ике йыл эсендә 170 ғаилә уртаса 2,6 миллон һумлыҡ сертификат алды. Тағы ла мең ғаиләнең үҙ сиратын көтөүен аңлайбыҙ, бындай программаларҙы финанслау бер нисә тапҡыр артырға тейеш тип иҫәпләйбеҙ. Ул саҡта күп балалы ғаиләләрҙең иң мөһим проблемаһы тиҙерәк хәл ителәсәк.
Күп балалы әсәләр йәш кешеләргә өлгө күрһәтеп, ҙур һәм татыу ғаилә культын тергеҙеүгә тәьҫир итеп йәмәғәт тормошона әүҙемерәк ҡушылырға тейеш, тип иҫәпләй Лилиә Ғүмәрова. Республикала 600-ләп бала балалар йорттарында тәрбиәләнә. Йыл һайын йөҙҙән ашыу ҡатын бала табыу йорттарында яңы тыуған сабыйҙарынан баш тарта. Был хәлде күмәк көс менән төҙәтергә кәрәк, тип билдәләне вице-премьер.


text:
Фото:
Башҡортостан етәкселеге инвалид балаларға ярҙам итәсәк
Фото:
Башҡортостан етәкселеге Стәрлетамаҡ районының Халыҡты социаль хеҙмәтләндереү комплекслы үҙәгендәге балаларға ярҙам итәсәк. Был хаҡта Үҙәккә визиты барышында Башҡортостан Президенты Рөстәм Хәмитов белдерҙе.
Үҙәктә аутизм, балалар церебраль фалижы, аҡылға зәғифлек диагноздары ҡуйылған балалар тәрбиәләнә. Йыл һайын бында Стәрлетамаҡ, Ауырғазы, Стәрлебаш райондарынан, шулай уҡ Салауат һәм Күмертауҙан 350-нән ашыу бала дауаланыу курстары үтә. Үҙәк асылғаны бирле бында 2000-дән ашыу пациент хеҙмәтләндерелгән.
Рөстәм Хәмитов балалар менән аралашты, уларҙан Үҙәктә шөғөлләнгән реабилитация тренажерҙарының ни ҡәҙәр һөҙөмтәле булыуы хаҡында һорашты.


text:
Астра һәм календула – Өфөлә иң популяр сәскәләр
Астра, сәрүәр, календула, мальва Өфөлә иң популяр сәскәләр тип табылды. Был хаҡта ҡала башлығында үткән оператив кәңәшмәлә «Өфө Торлаҡ хужалығы идаралығы» муниципаль унитар предприятиеһының директоры Борис Герасимов әйтте. Популярлыҡ кимәле «Ҡала – беҙҙеке, һәм беҙ — унда хужа!» конкурсы барышынды билдәләнде. Уның сиктәрендә иң яҡшы өй алды баҡсаһы асыҡланды. Һанап үтелгән һәм башҡа төр сәскәләрҙе Өфөнөң һәр тиерлек сәскә түтәлендә күрергә була.
Борис Герасимов шулай уҡ Өфөлә 2006 йылдан башлап үткәрелгән «Өлгөлө ихата, өлгөлө йорт, өлгөлө подъезд» конкурсы барышы хаҡында ла һөйләне.
— Әүҙем тормош позициялы өфөлөләр өсөн был ғәҙәти конкурсҡа әүерелде, улар торлаҡ предприятиелары хеҙмәткәрҙәре менән бергә үҙҙәренең өй алды биләмәләрен төҙөкләндереүҙә әүҙем ҡатнаша, — тип комментарий бирҙе Борис Герасимов.
Конкурсҡа йомғаҡтар август аҙағында яһаласаҡ. Һәр номинацияла еңеүселәр 195 объект араһынан билдәләнәсәк.


text:
Вил Ғабдуллин кикбоксинг буйынса донъя чемпионатында 10 алтын миҙал яуланы
Италияла WTKA хәрби оҫталыҡ буйынса донъя чемпионаты уҙҙы, тип хәбәр итә ER.RU. Ярыштарҙа БР Хәрби оҫталыҡ федерацияһы Президенты, «Берҙәм Рәсәй» партияһының Башҡортостанда физик культураны һәм спортты үҫтереү буйынса координаторы, кикбоксинг һәм хәрби оҫталыҡ буйынса ун дүрт тапҡыр донъя чемпионы Вил Ғабдуллин ҡатнашты. «Берҙәм Рәсәй» ағзаһы ҡорал ҡулланып хәрби ярыштарҙа дөйөм алғанда 10 алтын миҙал яуланы.
— Чемпионатта донъяның 40 иленән биш меңләгән спортсы ҡатнашты. Шуға күрә еңеүҙәр ауыр бирелде, конкуренция ныҡ ҙур булды. Әммә мин партия рәйесенең Башҡортостандағы төбәк йәмәғәт ҡабул итеү бүлмәһенең биш йыллығы хөрмәтенә юбилей кисәһе барышында республика халҡына биргән вәғәҙәмде иҫемдән сығарманым. Ул саҡта мин, хәрби оҫталыҡ буйынса донъя чемпионатына тик еңеү яулау өсөн барам, тинем. Һәм мин һүҙемдә торҙом, — тине Вил Ғабдуллин.


text:
БДАУ - конкурс еңеүселәре иҫәбендә
Башҡорт дәүләт аграр университетының физик тәрбиә кафедраһы РФ Ауыл хужалығы министрлығының юғары уҡыу йорттарында физик культура буйынса эште иң яҡшы ҡуйыуға Бөтә Рәсәй смотр-конкурсы һөҙөмтәләре буйынса өсөнсө урын алды.
БДАУ матбуғат хеҙмәте хәбәр итеүе буйынса, конкурс барышында бер нисә номинацияла еңеүселәр ҙә билдәләнде. Бында БДАУ иң яҡшылар иҫәбендә булып сыҡты. Университет "Рәсәй Ауыл хужалығы министрлығының юғары ҡаҙанышлы студенттар спортын үҫтереү буйынса иң яҡшы уҡыу йорто", "Рәсәй Ауыл хужалығы министрлығының спорт-масса эшен үҫтереү буйынса иң яҡшы уҡыу йорто" һәм "Рәсәй Ауыл хужалығы министрлығының физкультура-сәләмәтләндереү эшен үҫтереү буйынса иң яҡшы уҡыу йорто" номинацияларында икенсе урындар яуланы.


text:
«Рәсәй терәге» Башҡортостан төбәк бүлексәһе етәкселеге Стәрлетамаҡ эшҡыуарҙары менән осрашты
2009 йылда республикала бәләкәй һәм урта эшҡыуарлыҡ субъекттары үҫеше һәм дәүләт ярҙамын ғәмәлгә ашырыу йомғаҡтары «Рәсәй терәге» Башҡортостан төбәк бүлексәһе етәкселегенең Стәрлетамаҡ эшҡыуарҙары менән осрашыуында тикшерелде. Бында шулай уҡ Стәрлетамаҡ эшҡыуарлығы үҫешенең өҫтөнлөклө йүнәлештәре һәм механизмдары тураһындағы мәсьәләләр ҙә күтәрелде.
Башҡортостан төбәк бүлексәһе рәйесе Денис Мусин һәм финанс департаменты етәксеһе Глеб Абдулин эшҡыуарҙарға 2010 йылға Башҡортостан Республикаһында бәләкәй һәм урта эшҡыуарлыҡ субъекттары үҫеше программаһы тураһында һөйләне. 1 апрелдән эшҡыуарҙарҙан был программа сиктәрендә субсидиялауға документтар ҡабул ителә башлаған.
«Рәсәй терәге» матбуғат хеҙмәте мәғлүмәте буйынса, властар һәм бизнес «Дәүләт контролен (күҙәтеүен) һәм муниципаль контролде башҡарғанда юридик шәхестәр һәм шәхси эшҡыуарҙар хоҡуғын яҡлау тураһында» Федераль законын ғәмәлгә ашырыуҙы һәм янғын хәүефһеҙлеге өлкәһендә норматив-хоҡуҡи акттарҙы көйләүҙе тикшерҙе.
Эшҡыуарҙар менән осрашыуға шулай уҡ Стәрлетамаҡ ҡалаһы ҡала округы хакимиәте башлығы урынбаҫары Рәсүл Хәсәнов, «Стәрлетамаҡ эшҡыуарҙары ассоциацияһы» коммерция булмаған ойошмаһының башҡарма директоры Дилара Халикова, Стәрлетамаҡ ҡалаһы прокуроры урынбаҫары вазифаһын башҡарыусы Гөлназ Ғүмәрова, ҡала ведомстволары етәкселәре килде.
Сара «Волга буйы, Урал һәм Себерҙең алтын фонды» премияһы лауреаттарын бүләкләү менән тамамланды.


text:
Юстиция министрлығы сәйәси партияларҙың ғәмәлдәге ойоштороу комитеттары тураһында мәғлүмәт бирә
Рәсәй Юстиция министрлығы мәғлүмәттәре буйынса, әлеге ваҡытта, 9 авгусҡа ҡарата, илдә сәйәси партияларҙың 197 ойоштороу комитеты теркәлгән. Белешмәләрҙә ойошма исеме, уның барлыҡҡа килеү көнө, вәкәләтле кешеһе тураһында һәм башҡа мәғлүмәт бар.
Шулай уҡ, «Концептуальная Партия Единение» Бөтә Рәсәй сәйәси партияһын булдырыу буйынса ойоштороу комитеты ойоштороу съезын үткәреү айҡанлы үҙ эшен туҡтата, тип хәбәр ителә.
Ойошмалар исемлеге Рәсәй Юстиция министрлығының Башҡортостан буйынса идаралығы сайтында урынлаштырылған.


text:
Өфөлә Рәсәй менән Ҡырғыҙстан хеҙмәттәшлек мөмкинлектәрен тикшерәФото: Олег Яровиков
Өфөлә Рәсәй менән Ҡырғыҙстан хеҙмәттәшлек мөмкинлектәрен тикшерә
Өфөлә Рәсәй менән Ҡырғыҙстан хеҙмәттәшлек мөмкинлектәрен тикшерәФото: Олег Яровиков
ӨФӨ, 2016 йыл, 2 июнь. /«Башинформ» мәғлүмәт агентлығы, Ольга Мортазина/.
Баш ҡалала Рәсәй менән Ҡырғыҙстан хеҙмәттәшлек мөмкинлектәрен тикшерә. Өфөләге Конгресс-холда V Рәсәй-Ҡырғыҙстан төбәк-ара конференцияһы бара. Пленар ултырыш Владимир Путиндың сәләмләү һүҙе менән асылды, уны Рәсәй Президентының сит илдәр менән төбәк-ара һәм мәҙәни бәйләнештәр буйынса идаралығы етәксеһе Владимир Чернов уҡып ишеттерҙе. Ҡырғыҙстан вәкилдәре Башҡортостан Башлығы Рөстәм Хәмитовҡа Өфөгә саҡырыуы өсөн рәхмәт белдерҙе.
Рәсәйҙең иҡтисади үҫеш министры Александр Цыбульский хәбәр итеүенсә, илдең 70 төбәге Ҡырғыҙстан менән сауҙа мөнәсәбәттәрен һаҡлай. Былтыр Ҡырғыҙстанға Рәсәй инвестицияларының күләме ике тапҡырға артҡан һәм яҡынса 120 миллион доллар тәшкил иткән. Төп йүнәлештәр — энергетика, финанстар, страховкалау, эшкәртеүсе производство, аҙыҡ-түлек сәнәғәте. Рәсәй Ҡырғыҙстанға тура сит ил инвестициялары буйынса (уларҙың күләме 14,5 процент тәшкил итә) Канада һәм Бөйөк Британиянан ҡала өсөнсө урынды биләй. Урта Азия республикаһында төҙөлөш, сауҙа, машиналар эшләү, еңел сәнәғәт өлкәһендә 600-гә яҡын берлектәге предприятие эшләй. Александр Цыбульский үткән конференцияла ауыл хужалығы өлкәһендә хеҙмәттәшлек мөмкинлектәре тикшерелеүен иҫкә төшөрҙө. Һөҙөмтәлә бер йыл эсендә Ҡырғыҙстандан ауыл хужалығы продукцияһын килтереү өс тапҡырға артҡан.
Ҡырғыҙстан менән Рәсәйҙең мөнәсәбәттәре тарихи һәм мәҙәни бәйләнештәрҙең ныҡлы нигеҙендә ҡорола, тип билдәләне Ҡырғыҙстан Хөкүмәте Премьер-министры урынбаҫары Олег Панкратов. Әүәлге союздаш республика менән Башҡортостандың үҙ-ара мөнәсәбәттәре тураһында ла шуны әйтергә мөмкин. Ҡырғыҙстан вице-премьеры һүҙҙәренсә, һуңғы йылдарҙа республика менән иҡтисади һәм гуманитар мөнәсәбәттәр әүҙем үҫешә: «Ҡырғыҙстан – Башҡортостан» сауҙа йорто асылды, ул иҡтисади мөнәсәбәттәрҙе тормошҡа ашырыу өсөн һәйбәт майҙансыҡ.
Ҡунаҡтарҙы сәләмләп, Рөстәм Хәмитов хеҙмәттәшлек мөмкинлектәрен нисек күҙ алдына килтереүе хаҡында һөйләне. Башҡортостан электр станцияларын инновациялы ҡорамалдар менән тәьмин итә, «Газпром»дың проекттарына ҡушыла, эре мөгөҙлө мал килтерә ала. Республика Башлығы туризм йүнәлешен айырыуса билдәләне.


text:
Башҡортостан Президенты: «РФ субъекттары араһында инвесторҙар өсөн көрәш бара»
Башҡортостанға инвестициялар йәлеп итеү темптары үткән йылдың ошо уҡ осорондағы күрһәткестәргә ҡарағанда юғарыраҡ. Был хаҡта 16 сентябрҙә «Вести-Башкортостан» тапшырыуының махсус сығарылышында БР Президенты Рөстәм Хәмитов белдерҙе.
— Үткән йыл менән сағыштырмаса, быйыл инвестиция ресурстары 25 процентҡа күберәк йәлеп ителде, — тине Рөстәм Хәмитов. – Бер нисә ҙур компания менән инвестиция килешеүҙәре төҙөлдө. Көҙ көнө тәүге йомғаҡ яһаласаҡ: предприятиелар, заводтар асыласаҡ.
Йыл йомғаҡтары буйынса республика 250 миллиард һум күләмендә инвестициялар йәлеп итергә иҫәп тота, былтыр был һан 180 миллиард һум тәшкил иткәйне. Бындай динамикаға төбәктә булдырылған уңайлы инвестицион мөхит ярҙамында өлгәшеп булды, тип билдәләне Рөстәм Хәмитов.
— РФ субъекттары араһында инвесторҙар өсөн көрәш бара, — тине Рөстәм Хәмитов. – Производство төҙөргә теләгән инвесторҙар өсөн һәр төбәк уңайлы шарттар тәҡдим итә. Беҙ ҙә был ҡағиҙәнән ситләшмәйбеҙ. Беҙгә аҡса менән килгән инвесторҙар өсөн ташламалар булдырырға мөмкинлек биргән заманса ҡануниәт ҡабул итеүгә өлгәштек.


text:
Күгәрсен районының Мораҡ ауылында 120 урынлыҡ балалар баҡсаһы төҙөләсәк
120 урынлыҡ балалар баҡсаһын Күгәрсен районының Мораҡ ауылында 2015 йылдың авгусына төҙөйәсәктәр. Генераль төҙөүсене билдәләүгә конкурс документтары дәүләт һатып алыуҙары сайтында баҫылған.
Контракттың башланғыс (максималь) хаҡы – 65,5 миллион һум, проект республика бюджетынан бюджет йөкләмәләре сиктәрендә финансланасаҡ. 2014 йылда 18 миллион һумды, 2015 йылда 47,5 миллион һумды үҙләштереү планлаштырыла. Лимиттар аукцион йомғаҡтары буйынса билдәле буласаҡ.
Генераль һалыусыны 10 июлдә билдәләйәсәктәр.


text:
Еңеү юбилейына ветерандарға аҡса биреләсәк
Дмитрий Медведев Указға ҡул ҡуйҙы, уға ярашлы һуғыш ветерандары Еңеү юбилейына ҡарата бер тапҡыр түләнә торған аҡса аласаҡ.
Башҡортостандан Бөйөк Ватан һуғышы инвалидтары һәм унда ҡатнашыусылар, һәләк булған хәрби хеҙмәткәрҙәрҙең тол ҡатындары, блокадалы Ленинградта йәшәүселәр, һауа һөжүменә ҡаршы оборона объекттарында һәм оборона ҡоролмалары төҙөлөшөндә эшләгән кешеләр, шулай уҡ концлагерҙарҙың балиғ булмаған тотҡондары иҫәбенән 40 меңдән ашыу ветеран 5000 һум күләмендә аҡса аласаҡ.
Республикала йәшәүсе 85 меңдән ашыу тыл хеҙмәткәренә һәм элекке нацистик концлагерҙар, төрмәләр һәм геттоларҙың балиғ булған тотҡондарына бер мең һум күләмендә аҡса түләнәсәк.
Бер нисә нигеҙ буйынса бер тапҡыр түләнә торған аҡса алыу хоҡуғына эйә булған граждандарға ҙурыраҡ күләмдә түләү тәғәйенләнәсәк.
Рәсәй Пенсия фондының БР буйынса бүлексәһенән хәбәр итеүҙәренсә, был граждандарға бер ергә лә барыу кәрәкмәй, түләү Пенсия фондында булған мәғлүмәттәр нигеҙендә билдәләнәсәк. РФ Президенты Указын бойомға ашырыуға әҙерлек барышында Пенсия фонды органдары мәғлүмәттәр базаһын Бөйөк ватан һуғышы ветерандары тураһында кәрәкле мәғлүмәттәр менән тулыландырыу буйынса халыҡты социаль яҡлау органдары менән әүҙем эш алып барҙы.
Бер тапҡыр түләнә торған пособие апрель айы өсөн пенсия менән бер үк ваҡытта биреләсәк. Әгәр граждан пенсияһын көс структуралары линияһы буйынса һәм Пенсия фонды органдары аша алһа, уға бер тапҡыр түләү Пенсия фондынан биреләсәк.
РФ Президенты Указын бойомға ашырыуға йүнәлтелгән дөйөм финанслау күләме Башҡортостан Республикаһында 287 миллион һум тәшкил итәсәк.


text:
Башҡортостанда беренсе Мостай уҡыуҙары һәм ХХ Нуриев балет фестивале үтәсәк
Башҡортостанда мәҙәниәт һәм сәнғәт өлкәһендә 2014 йылда уҙғарыласаҡ республика, бөтә Рәсәй һәм халыҡ-ара саралар планы раҫланды.
Документҡа ярашлы, ағымдағы йыл аҙағына тиклем, республикала эре мәҙәни саралар үтәсәк, уларҙың күптәре инде бер нисә йыл рәттән уҙғарыла. Улар араһында «Салауат йыйыны» республика фольклор байрамы, Рудольф Нуриев исемендәге XX Халыҡ-ара балет сәнғәте фестивале, Волга буйы һәм Урал композиторҙарының музыка байрамы, «Театр төнө-2014» мәҙәни акция, Халыҡ-ара Аксаков байрамы, Бөтә Рәсәй хор дирижерҙары конкурсы, «Бөйөк дала» III Асыҡ республика рок фестивале. Беренсе тапҡыр Башҡортостандың халыҡ шағирының 95 йыллығына арналған Мостай уҡыуҙары, БР ҙур балалар хоры концерты, «Аҡбуҙат» халыҡ-ара милли һәм этник кино кинофестивале үтәсәк.
Мәҙәниәт йылына шулай уҡ төрлө конкурстар, күргәҙмәләр, семинарҙар, милли мәҙәниәт көндәре, оҫталыҡ кластары һәм квалификацияны күтәреү курстары планлаштырылған.
Документтың тулы тексы рәсми интернет-порталда урынлаштырыған.


text:
Өфөлә «УралЛегПром» күргәҙмәһе асыласаҡ
Дүрт көн дауамында, 20-23 сентябрҙә, Өфөнөң Нефтселәр мәҙәниәт һарайында «УралЛегПром» XIII төбәк-ара махсус күргәҙмә-йәрминкәһе эшләйәсәк. Унда Башҡортостандан, Рәсәй һәм Белорусияның башҡа төбәктәренән 130-лап еңел сәнәғәт предприятиелары ҡатнашасаҡ. Улар үҙҙәренең көҙ һәм ҡыш миҙгелдәренә иҫәпләнгән яңы кейем коллекцияларын тәҡдим итәсәк.
Бынан тыш, йәрминкә-күргәҙмә сиктәрендә III һөнәрселек фестивале үтәсәк. Уны ғәҙәти рәүештә Башҡортостандың Һөнәрселек палатаһы ойоштора.
Республиканың Сәнәғәт һәм инновацион сәйәсәт министрлығы, Башҡортостандың Сауҙа һәм ҡулланыусыларҙың хоҡуҡтарын яҡлау буйынса дәүләт комитеты, Өфө хакимиәте, «БашЭКСПО» күргәҙмә үҙәге, «Башлегпром» ассоциацияһы һәм Башҡортостандың Һөнәрселек палатаһы «УралЛегПром» көҙгө күргәҙмә-йәрминкәһен ойоштороусылар булып сығыш яһай.
Күргәҙмә-йәрминкәне асыу тантанаһы 12 сәғәттә башлана.


text:
Башҡортостанда Урман янғындарын һүндереүҙең йыйылма планы-2014 раҫланды
2014 йылға урман янғындарын һүндереү планын Башҡортостандың бөтә урман хужалыҡтары раҫланы. Республика территорияһында Урман янғындарын һүндереү буйынса йыйылма планы шулай уҡ «Авиа урман һағы», Рәсәй урман хужалығы федераль бюджет ойошмалары менән килешелгән, Башҡортостан Президенты уны раҫлаған. Был хаҡта коллегияның йомғаҡлау ултырышында БР Урман хужалығының урманды һаҡлау һәм яҡлау бүлеге начальнигы Денил Әхмәтов хәбәр итте.
— Урман янғындарын һүндереүҙең йыйылма планы буйынса бөтәһе 3,1 меңдән ашыу кеше һәм 640 берәмек техника составында урман янғындары формированиеларын йәлеп итеү ҡаралған. Бынан тыш, 1,4 мең тирәһе кеше һәм 600-ҙән ашыу техника һәм ҡорамал иҫәбендә ҡуртымсылар көстәрен һәм средстволарын йәлеп итеү планлаштырылған. Урман янғындарын һүндереүгә халыҡты йәлеп итеү буйынса оператив пландар менән 6,5 меңләп кешене мобилләштереү ҡаралған, — тип хәбәр итте йыйылыусыларға Денил Әхмәтов.
Уның әйтеүе буйынса, 2014 йылға янғынға ҡаршы саралар үткәреүҙең төп төрҙәренең береһе янғынға ҡаршы тәғәйенләнешендәге юлдар төҙөү буласаҡ, шул иҫәптән яҡшыртылған япма менән дә. Быйыл 180 километр оҙонлоҡта юл һалыу планлаштырылған, уларҙан 20 километры – яҡшыртылған япма менән. Был юлдар өс урман хужалығы – Иглин, Нуриман һәм Ҡариҙел территориялары буйлап ятасаҡ. Улар булғанға күрә, янғын усаҡтарына ваҡытында барып етергә, уларҙы тиҙ генә һүндерергә, шулай уҡ урман янғындары иҫәбен кәметергә мөмкин буласаҡ.
Алдан хәбәр итеүебеҙсә, янғын хәүефһеҙлеге-2013 башынан алып Башҡортостанда дөйөм 136 гектар майҙанда 60 урман янғыны теркәлгән. Сағыштырыу өсөн: биш йыл элек төбәктә урман янғындары майҙаны 33 тапҡырға күберәк ине.
Уҙған йылда 16 янғын сығыуҙың сәбәбе халыҡтың ут менән һаҡһыҙ ҡулланыуы (27 проценты). Тағы ла 34-тең сәбәбе йәшен булды – 57 проценты. Ҡалған 10 урман ғәҙәттән тыш хәле сәбәбен билдәләп булманы.
Урман янғындарын һүндереүҙең етеҙлеге 2013 йылда 83 процент тәшкил итте. Икенселәй әйткәндә, 50 янғынды беренсе тәүлек эсендә бөтөрөп булған.
Янғындар һүндереүҙә юғары етеҙлек Әүжән, Баймаҡ, Белорет, Бөрйән һәм Йылайыр урман хужалыҡтарында өлгәшелде, тип билдәләне Денил Әхмәтов.
Шуның менән бергә, урман янғындарын иҫкәртеү буйынса эште яҡшы ойоштороу менән башҡа 12 урман хужалығы территорияһында уларҙың килеп сығыуын иҫкәртеп булды. Улар араһында — Әлшәй, Архангель, Асҡын, Балаҡатай, Бөрө, Дыуан, Ейәнсура, Иглин, Ҡариҙел, Салауат, Тирлән һәм Хәйбулла.


text:
Башҡортостанда янғынға ҡаршы махсус режим индерелде
ӨФӨ, 2015 йыл, 20 май. /«Башинформ» мәғлүмәт агентлығы, Артур Басиров/.
Башҡортостан урмандарында янғынға ҡаршы махсус режим иғлан ителде. Республиканың Урман хужалығы министрлығы хәбәр итеүенсә, ул төбәк Хөкүмәтенең бойороғона ярашлы ғәмәлдә буласаҡ.
Махсус режимға бәйле тораҡ пункттарҙа янғын хәүефһеҙлеген тәьмин итеү көсәйтелгән, бөтә янғын һүндереү бүлектәрендә тәүлек әйләнәһенә дежур итеү ойошторола, халыҡ менән аңлатыу эштәре алып барыла.
Янғын миҙгеле башланғандан алып Башҡортостанда 10 урман янғыны теркәлгән. Уларҙың туғыҙы — хәүефһеҙлек ҡағиҙәләрен үтәмәүҙән, икәүһе йәшендән сыҡҡан, берәүһенең сәбәптәре билдәһеҙ. Уттан зыян күргән майҙандың күләме 50,7 гектар тәшкил иткән.


text:
Губернаторҙар рейтингында Рөстәм Хәмитов юғары позицияларҙа ҡала
Эксперттар төркөмө ярҙамында Константин Костиндың Гражданлыҡ йәмғиәтен үҫтереү фонды губернаторҙарҙың икенсе интеграл рейтингын әҙерләне, тип хәбәр итә «Известия». Уларҙың эшен баһалағанда социология мәғлүмәттәре, субъекттың иҡтисади күрһәткестәре, федераль һәм төбәк киң мәғлүмәт сараларының төбәк башлаҡтары эшенә баһаһы һәм эксперт берләшмәһе фекере иҫәпкә алынды. Әҙерләүҙә шулай уҡ «Йәмәғәт фекере» фонды, Дәүләт статистикаһының федераль хеҙмәте һәм Милли мониторинг хеҙмәте ҡатнашты. Беренсе тикшереүҙәге кеүек, губернаторҙарҙы уларҙың күрһәткестәренә ярашлы дүрт төркөмгә бүлделәр: «бик юғары рейтинг», «юғары рейтинг», «уртаса рейтинг», «уртасанан түбәнерәк рейтинг».
Башҡортостан Президенты Рөстәм Хәмитов, 72 балл йыйып 27-30 урындарҙы биләп, «юғары рейтинг»-та ҡала, шул уҡ ваҡытта беренсе рейтинг менән сағыштырмаса ул үҙенең позицияларын өс урынға яҡшыртҡан.


text:
Өфө дәүләт нефть техник университеты абитуриенттарының күбеһе нефть сығарыу объекттарында эшләргә теләй
ӨФӨ, 2015 йыл, 6 август. /«Башинформ» мәғлүмәт агентлығы, Әлим Фәйезов/.
Өфө дәүләт нефть техник университетында ҡабул итеү кампанияһы аҙағына яҡынлаша. 4 августа университеттың сайтында көндөҙгө бүлектең бюджет урындарына ҡабул итеү тураһында бойороҡ баҫылды.
Уҡыу йортоноң матбуғат үҙәгенән хәбәр итеүҙәренсә, быйыл 21 000-дән ашыу ғариза бирелгән, әммә абруйлы вузда белем алырға теләүселәрҙең барыһы ла студент булыу бәхетенә өлгәшмәне.
Бакалавриат һәм белгеслек программалары буйынса 1050 кеше уҡыясаҡ. Шуларҙың 924-е — дөйөм конкурс буйынса, 16-һы — уҡыусыларҙың олимпиадаһында еңеүсе һәм призер булараҡ имтиханһыҙ, 80-не маҡсатлы йүнәлтмә буйынса ингән. Маҡсатлы ҡабул итеү тураһында килешеү төҙөлгән предприятиеларҙы нигеҙҙә «Газпром» һәм «Транснефть» системаһының бүлендек компаниялары тәҡдим иткән. Предприятиелар Волга буйы федераль округында урынлашҡан. Тағы 30 кеше махсус ҡабул итеү квотаһы сиктәрендә уҡырға алынған.
Өфө дәүләт нефть техник университетында дөйөм конкурс бер урынға ете кеше тәшкил иткән. Иң юғары конкурс (15 кеше) «Нефть сығарыу объекттарын файҙаланыу һәм хеҙмәтләндереү» йүнәлеше буйынса теркәлгән.


text:
Миләүшә Мортазина II дәрәжә «Ватан алдындағы хеҙмәттәре өсөн» ордены менән наградланды
Башҡортостандың танылған музыка уҡытыусыһы, «Заһир Исмәғилев исемендәге Өфө дәүләт сәнғәт академияһы» юғары һөнәри белем биреү дәүләт мәғариф учреждениеһы кафедраһы профессоры Миләүшә Мортазина Рәсәй Президенты Владимир Путин Указы менән II дәрәжә «Ватан алдындағы хеҙмәттәре өсөн» ордены менән наградланды. Был юғары наградаға Миләүшә Ғәли ҡыҙы «илдең мәҙәниәтен һәм сәнғәтен үҫтереүҙәге ҙур ҡаҙаныштары һәм күп йыллыҡ һөҙөмтәле эшмәкәрлеге өсөн» лайыҡ булды, тиелә Указда.


text:
Фото:
Республика райондарынан 200-гә яҡын пенсионер Өфө буйлап экскурсияла ҡатнашты
Фото:
Рәсәй дәүләт социаль университетының Өфөләге филиалы Өсөнсө быуын халыҡ университетында белем алыусылар өсөн көтөлмәгән шатлыҡ бүләк итте. Социаль туризмды үҫтереү буйынса республика маҡсатлы программаһы сиктәрендә вуз «Өфө буйлап экскурсия» турын ойошторҙо.
Дәүләкән, Бөрө, Иглин һәм Ҡалтасы райондарынан пенсионерҙар, һуғышта ҡатнашыусылар, инвалидтар һәм хеҙмәт ветерандары Өфөгә килеүсе тәүге ҡунаҡтарҙан булды. Уларҙың күптәренең Өфөнө күргәне булһа ла, ә ҡайһы берәүҙәре хатта бында йәшәп китһә лә, барыһы ла үҙгәргән Өфө буйлап сәйәхәт ҡылырға ҙур теләк белдерҙе, тип һөйләне Рәсәй дәүләт социаль университеты доценты Айгөл Ғарипова.
— Программаға индерелгән барлыҡ саралар – төшкө аш, баш ҡаланың иҫтәлекле урындарына һәм театрҙарына барыу ҡатнашыусылар өсөн бушлай булды. Өфө буйлап сәйәхәт 2 ҡатлы автобуста ойошторолдо, — тине Айгөл Ғарипова.
Экскурсия сиктәрендә ололар Дуҫлыҡ монументын, Салауат Юлаев һәйкәлен, Башҡортостан Республикаһының Милли музейын, Республика Хәрби Дан музейын күрҙе, Мәңгелек ут янында Бөйөк Ватан һуғышы йылдарында һәләк булғандарҙы хөрмәтләп иҫкә алды. Кискеһен улар Өфө театрҙарында булды.


text:
1 июндә баш ҡалала балалар электр транспортында бушлай йөрөй ала Фото: Олег Яровиков
1 июндә баш ҡалала балалар электр транспортында бушлай йөрөй ала
1 июндә баш ҡалала балалар электр транспортында бушлай йөрөй ала Фото: Олег Яровиков
ӨФӨ, 2016 йыл, 31 май. /«Башинформ» мәғлүмәт агентлығы, Ксения Калинина/.
1 июндә Өфөлә балалар электр транспортында бушлай йөрөй ала. Ҡаланың электр транспорты идаралығы 14 йәшкәсә пассажирҙар өсөн бүләк әҙерләне.
Балаларҙы яҡлау көнөндә улар троллейбуста һәм трамвайҙа бушлай йөрөйәсәк.
Ҡала хакимиәтенең матбуғат хеҙмәтендә хәбәр итеүҙәренсә, Электр транспорты идаралығы ошондай акцияларҙы беренсе тапҡыр ойоштормай. Мәҫәлән, уҙған йылдың 28 декабренән 2016 йылдың 10 ғинуарына тиклем ҡулаҡса менән иҫәпләшкәндә билет хаҡына тарифтар кәметелде, 1-10 майҙа иһә Бөйөк Ватан һуғышында ҡатнашыусыларҙы һәм инвалидтарҙы электр транспортында бушлай йөрөтөү ойошторолдо.


text:
Китапханалар төнөндә балалар өсөн ете уйын туҡталыштары эшләйәсәк
ӨФӨ, 2015 йыл, 15 апрель. /«Башинформ» мәғлүмәт агентлығы, Ләйлә Аралбаева/.
24 апрелдә үтәсәк «Библиотөн-2015» акцияһын ойоштороусылар балалар өсөн махсус программа әҙерләй. Ә.Вәлиди исемендәге Милли китапханала ете уйын станциялары эшләйәсәк.
Оҫтаханала балаларға үҙ ҡулдары менән ветерандарға открытка яһау мөмкинлеге бирелә. «Яттан беләбеҙ» һәм «Ҡысҡырып уҡыйбыҙ» туҡталыштарында улар әҙәби һәләттәрен күрһәтә аласаҡ. Шулай уҡ «Балалар китабы илендә» тип аталған әҙәби викторина ла әҙерләнгән.
«Әкиәт төшөрәбеҙ» студияһында буласаҡ рәссамдар тәҡдим ителгән әкиәттәр буйынса һүрәттәр конкурсында ҡатнашһа, театр студияһында француз телендә әҙәби темаға өҙөк сәхнәләштереләсәк. «Инглиз телен өйрәнәбеҙ» туҡталышында инглиз теле дәресе үтәсәк.
Викториналарҙа, конкурстарҙа ҡатнашыусыларҙың барыһын да бүләктәр көтә. Уйын майҙансыҡтары ике сәғәт буйына эшләйәсәк.
— Айырым майҙансыҡта интеллектуаль уйындар ойошторола. Бында төрлө кешеләр өсөн ҡыҙыҡлы уйындар буласаҡ, — тип аңлатма бирҙе Милли китапхананың матбуғат хеҙмәте бүлеге етәксеһе Айгөл Яппарова.
Милли китапханалағы балалар өсөн зал киске сәғәт 7-нән 10-ға тиклем эшләйәсәк. Адресы: Ленин урамы, 4. «Библиотөн» акцияһы киске сәғәт 6-ла башлана.


text:
Банк
Банк (итал. banco — эскәмйә, аҡса алыштырыусылар аҡса һала торған урын) — кредит ойошмаһы, аҡса һәм ҡиммәтле ҡағыҙҙар менән төрлө төрҙәге операцияләр үткәрә, хөкөмәткә, предприятиеларға, граждандарга һ.б. банкларға хеҙмәт күрһәтә. Банкларҙың төп маҡсаты аҡса әйләнешен рациональ ойоштороу, түләүҙәр һәм өҫтәмә ресурстар туплауҙы тәъмин итеү юлы менән иҡтисад үҫешенә булышыу. Баҙар мөнәсәбәттәре үҫеү менән аҡса-кредит өлкәһендә көйләү һәм күҙәтселек итеү өсөн иктисади ихтыяж тыуа. Аҡса эмиссияһынә һәм кредит учреждениеларына күҙәтселек итеүҙе ғәмәлгә ашарыусы үҙәк банкылар шулай барлыҡҡа килә. Улар дәүләт менән иҡтисад араһында аралашыусыға әүерелә. Рәсәйҙә Дәүләт банкы 1860 йылда ойоша.
Совет осоронда банклар системаһына СССР Дәүләт банкыһы, СССР Төҙөлөш банкыһы һәм СССР Тышҡы сауҙа банкыһы кеүек универсаль кредит учреждениеларе керә. 1990 йылдарҙа ике дәрәжәдәге банкылар системаһы формалаша. Беренсе дәрәжәләгеһе – РФ-ҙың Үҙәк банкыһы (Рәсәй банкы). Ул кредит ойошмалары банкы булып һанала һәм аңа банкноттарҙы монополь эмиссиялаү, аҡса әйләнешен, кредит-банк эшсәнлеген, валюта сфераһын көйләү, дәүләт алтын-валюта резервтарын һаҡлау хоҡуғы һәм вәкәләте бирелә.
РФ субъекттарында Рәсәй банкыһы үҙенең территориаль учреждениелары - вертикаль идарә итеү структураһы булған берҙәм система тәшкил итеүсе Баш идаралар һәм Милли банкларҙан ғибәрәт. Рәсәйҙең икенсе дәрәжәләге банкылар системаһын коммерция банкылары һәм банктыҡы булмаған кредит ойошмалары формалаштыра. Улар эшсәнлегенең төп маҡсаты - табыш алыу. РФ-ҙә банкыларҙың ойошторолоуы һәм эшсәнлеге РФ-ҙың 2002 йылдың 10 июлендәге «Рәсәй Федерациясының Үҙәк банкы (Рәсәй банкыһы) тураһында»ғы һәм 1990 йылдың 13 февралендәге «Банкылар һәм банк эшсәнлеге тураһында»ғы закондарына нигеҙләнә. Банкылар финанс баҙарында күп төр операциялар башҡара торған универсаль кредит учреждениелары булараҡ эш итәләр: төрҙәре һәм ваҡыттарына ҡарап, күп төрлө кредиттар биреү, ҡиммәтле ҡағыҙҙар һәм сит ил валюталарын һатып алыу, һатыу һәм һаҡлау; иҫәп-хисап эштәрен ғәмәлгә ашырыу, өсөнсө заттар өсөн гарантиялар һәм яуаплылыҡты уҙ өҫтөнә алыу йөкләмәләре биреү; аралашыулыҡ итеү һәм ышаныснамә аша ышанып эшләү операциялары алып барыу һ.б.ш. Коммерция банкы Рәсәйҙең Үҙәк банкы лицензиясе нигеҙендә эш итә. Банклар теләсә ҡайһы хосуси, дәүләти, ҡатнаш милек формаһында ойошторолорға мөмкин.
РФ-ҙа 2006 йылдың 1 ғинуарына 1356 банк ғәмәлдә була һәм банкыларҙан тыш 53 кредит ойошмаһы эшләй.
Әҙәбиәт[үҙгәртергә | вики-тексты үҙгәртергә]
- Антонов Н.Г., Пессель М.Н. Денежное обращение, кредит и банки. М., 1995; Банковская система России. Настольная книга банкира. * Центральный банк России. М., 1995; Банковское дело. М., 1998.
Әҙәбиәт[үҙгәртергә | вики-тексты үҙгәртергә]
- Банки // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Банкир // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)


text:
Башҡортостан Президентын Еңеү көнө менән Рәсәй Хөкүмәте рәйесе Владимир Путин ҡотланы
Башҡортостан Республикаһы Президентын Еңеү көнө менән Рәсәй Хөкүмәте рәйесе Владимир Путин ҡотланы. Был ҡотлауҙың тексын бирәбеҙ.
«Хөрмәтле Рөстәм Зәки улы!
Һеҙҙе Еңеү көнө менән ҡотлайым. 9 Май – илебеҙ тарихында, Рәсәйҙәге һәр ғаилә тормошонда айырым, онотолмаҫ дата. Ошо бөтә халыҡ байрамы Ватаныбыҙҙың азатлығын һәм бойондороҡһоҙлоғон һаҡлап ҡалған, ҡала һәм ауылдарыбыҙҙы емереклектәрҙән күтәргән еңеүсе батырҙарҙың ҡаһарманлығы менән тығыҙ бәйле. Уларҙың батырлығы һәм ҡыйыулығы, бурысҡа һәм юғары идеалдарға тоғролоғо – беҙҙең өсөн һәр саҡ Тыуған илгә ысын һөйөү, уның яҙмышы менән уртаҡлыҡ, киләсәк быуындар өсөн яуаплылыҡ өлгөһө буласаҡ.
Һеҙгә уңыштар, һаулыҡ һәм иң изге теләктәремде еткерәм.
В.Путин».


text:
Башҡортостанда Шәйехзада Бабич исемендәге йәштәр премияһына эштәр ҡабул ителә
ӨФӨ, 2015 йыл, 1 апрель. /«Башинформ» мәғлүмәт агентлығы, Ләйлә Аралбаева/.
1 апрелдән 2013-2014 йылдарға Әҙәбиәт, сәнғәт һәм архитектура өлкәһендәге Шәйехзада Бабич исемендәге республика дәүләт йәштәр премияһына дәғүә итеүгә эштәр ҡабул ителә.
Премия һәләтле йәштәргә ярҙам, уларҙың ижади мөмкинлектәрен үҫтереүгә булышлыҡ итеү өсөн булдырылған. Бөгөнгө көндә премияның күләме 150 мең һум тәшкил итә.
Әҙәбиәт өлкәһендәге әҫәрҙәр – матбуғатта баҫылып сыҡҡандан һуң, музыка, театр, һынлы сәнғәт, хореография, эстрада һәм цирк сәнғәте, дизайн, кино һәм телевидение өлкәһендәге әҫәрҙәр концерттарҙа, күргәҙмәләрҙә, театрҙар һәм кинотеатрҙарҙағы премьераларҙа, радио һәм телевидение аша халыҡҡа сығарылып, йәмәғәтселек танышҡандан һуң, архитектура өлкәһендә объекттар файҙаланыуға тапшырылғандан һуң ғына премияға тәҡдим итеүгә күрһәтелә ала.
Иң күбе биш кешенән торған ижади коллектив та лауреат була ала. Премияға 16-нан 35 йәшкә тиклемгеләр дәғүә итә. Эштәр 1 июлгә тиклем түбәндәге адрес буйынса ҡабул ителә: 450000, Өфө ҡалаһы, Ленин урамы, 10, 23-сө бүлмә. Йәштәр сәйәсәте һәм спорт министрлығының талантлы йәштәргә һәм йәштәрҙең башланғыстарына булышлыҡ итеү бүлеге. Белешмә өсөн телефон: (347) 218-03-08.


text:
Көҙгө саҡырылышта республиканан 6000 егет илдең Ҡораллы Көстәренә оҙатылаФото: Олег Яровиков
Көҙгө саҡырылышта республиканан 6000 егет илдең Ҡораллы Көстәренә оҙатыла
Көҙгө саҡырылышта республиканан 6000 егет илдең Ҡораллы Көстәренә оҙатылаФото: Олег Яровиков
ӨФӨ, 2016 йыл, 5 октябрь. /«Башинформ» мәғлүмәт агентлығы, Ғәлиә Нәбиева/.
Көҙгө саҡырылышта Башҡортостандан 6000 егет илдең Ҡораллы Көстәренә оҙатыла. Шуларҙың 3100 самаһы – Ҡоро ер ғәскәрҙәренә, 230-ҙан ашыуы – Һауа-йыһан көстәренә, 320-нән ашыуы – Хәрби-диңгеҙ флотына, 370-кә яҡыны – Стратегик тәғәйенләнештәге ракета ғәскәрҙәренә, 70-тән ашыуы – Һауа десанты ғәскәрҙәренә, 490 самаһы егет Эске эштәр министрлығының эске ғәскәрҙәренә алына. Саҡырылыш кампанияһы барышындағы бурыстар хаҡында «Башинформ» агентлығында үткән матбуғат конференцияһында республиканың хәрби комиссары Игорь Харченко һөйләне.
29 сентябрҙә Рәсәй Президенты «2016 йылдың октябрь-декабрендә Рәсәй Федерацияһы граждандарын хәрби хеҙмәткә саҡырыу һәм саҡырыу буйынса хәрби хеҙмәт үтеүселәрҙе хәрби хеҙмәттән бушатыу тураһында»ғы Указға ҡул ҡуйҙы.
Хәрби комиссар әйтеүенсә, тәү сиратта яҙ көнө хәрби хеҙмәткә саҡырылған егеттәр ебәрелә.
Рәсәйҙең Милли гвардияһы ғәскәрҙәренең ойошторола башлауы быйылғы кампанияның төп үҙенсәлеге булып тора.
Егеттәрҙе Ҡораллы Көстәргә оҙатыу 20 октябрҙә башлана.


text:
Республикала "Фасад-2009" конкурсына йомғаҡ яһалдыФото: пресс-служба Минстройтранса РБ
Республикала "Фасад-2009" конкурсына йомғаҡ яһалды
Республикала "Фасад-2009" конкурсына йомғаҡ яһалдыФото: пресс-служба Минстройтранса РБ
Башҡортостандың Торлаҡ-коммуналь хужалыҡ министрлығында йыл һайын ойошторолоусы «Бина һәм ҡоролмаларҙың архитектураһы, төҙөлөшө һәм ремонтында заманса материалдар һәм фасадтар системаһы» фәнни-техник конференцияһы үтте. Унда иң яҡшы башҡарылған фасадты билдәләү буйынса «Фасад-2009» республика конкурсы еңеүсеһе иғлан ителде. «Башинформ» агентлығына БР Төҙөлөш, архитектура һәм транспорт министрлығының матбуғат хеҙмәтенән хәбәр итеүҙәренсә, конкурста республиканың 11 ҡала һәм районынан 25 ойошма ҡатнашҡан, улар баһалама ағзалары иғтибарына 34 объект тәҡдим иткән.
«Йоҡа штукатур ҡатламы менән фасад системаһы» категорияһында «ФасадЭлитСтрой» яуаплылығы сикләнгән йәмғиәте Өфөнөң «Айгөл» биҫтәһендәге йорто менән беренсе урын алды. Төп бүләк – Германияла үтәсәк хоккей буйынса донъя чемпионатына йүнәлтмә.
Икенсе «Араһында һауа ҡалдырылған япмалы фасад системаһы» номинацияһында бүләк эйәһен тапманы. Жюри рәйесе, БР Төҙөлөш, архитектура һәм транспорт министрының беренсе урынбаҫары Рәмил Хәлимовтың билдәләүенсә, быға конкурста ҡатнашыусылар менән фасад эштәре процесында ебәрелгән хаталар сәбәпсе.


text:
Өфөгә рәсми визит менән ТӨРКСОЙ ойошмаһының генераль секретары килде
Өфөгә рәсми визит менән Халыҡ-ара төрки мәҙәниәте ойошмаһының (ТӨРКСОЙ) генераль секретары Дюсен Касеинов килде.
Визит сиктәрендә кесе йома, 21 июндә, Милли музейҙа Дюсен Касеинов «Әхмәтзәки Вәлиди Туған» китабы авторҙарына һәм төҙөүселәренә — ТӨРКСОЙ-ҙың иҫтәлекле билдәләрен, Рудольф Нуриев исемендәге XVIII Халыҡ-ара балет сәнғәте фестивале лауреаттарына ТӨРКСОЙ-ҙың махсус премияларын тапшыра. Был хаҡта БР Мәҙәниәт министрлығынан хәбәр иттеләр.
Шул уҡ көндө Дюсен Касеинов төрки телле шиғриәт әҫәрҙәрен тәржемә итеүселәрҙең II «Аҡ торна» Халыҡ-ара конкурсының ойоштороу комитеты эшендә һәм М.Ф.Ахундов йылын, Н.Катанов йылын үткәреү буйынса эш төркөмө кәңәшмәһендә ҡатнашасаҡ.
Көндөң икенсе яртыһында М.Аҡмулла исемендәге Башҡорт дәүләт педагогия университетында халыҡ-ара телдәр һәм уларҙы уҡытыу методикаһы кафедраһында көнсығыш телдәре кабинетын асыу тантанаһы һәм юғары уҡыу йорто профессорҙары һәм уҡытыусылары менән осрашыу үтә. Генераль секретарь Рәсәй Фәндәр академияһы Өфө ғилми үҙәгенең Тел һәм әҙәбиәт институтына 80 йыл тулыуға арналған тантаналы йыйылышта ҡатнаша.
Бынан тыш, Дюсен Касеинов Өфөнөң бер нисә мәҙәни учреждениеһына барырға, шулай уҡ З.Исмәғилев исемендәге Өфө дәүләт сәнғәт академияһында һәм БР Милли симфоник оркестры концертында булырға планлаштыра.


text:
Дәүләт автоинспекцияһы юл хәрәкәтендә ҡатнашыусыларҙы иғтибарлы булырға саҡыра
Башҡортостан Республикаһы дәүләт автоинспекцияһы юл хәрәкәтендә ҡатнашыусыларҙың барыһына ла йонсоу көндәрҙә юлда, бигерәк тә ҡараңғы төшкәс, айырыуса иғтибарлы булырға үтенеп мөрәжәғәт итә. Йәйәүлеләргә юл аша яҡтыртылған урындарҙа ғына сығырға, асыҡ төҫтәге йәки яҡтылыҡты сағылдырыусы өҫкө кейем кейергә тәҡдим ителә. Водителдәргә тиҙлеген кәметергә, юлда йәйәүлеләр килеп сығыуына әҙер булырға кәңәш итәләр.
Синоптиктар мәғлүмәттәренә ҡарағанда, бөгөн республикала һәм Өфөлә ҡар ҡатыш ямғыр яуыуы көтөлә.
“Еүеш асфальтта транспорт сараһы тәгәрмәстәренең тартыу сифаты насарайыу ғына түгел, шулай уҡ көҙгө эффекты барлыҡҡа килә, фаралар, урамдағы лампалар яҡтыһы сағыла, был юлдағы шарттарҙы дөрөҫ баһалауҙы ҡыйынлаштыра”, – тип билдәләнеләр БР буйынса Эске эштәр министрлығының ЮХХДИ матбуғат хеҙмәтендә.


text:
Башҡортостанда 2018 йылға тиклем эшҡыуарлыҡты үҫтереү буйынса программа ҡабул ителде
Башҡортостан Республикаһы Хөкүмәтенең 2012 йылдың 20 июлендәге 249-сы ҡарары менән «2013-2018 йылдарға Башҡортостан Республикаһында бәләкәй һәм урта эшҡыуарлыҡты үҫтереү һәм ярҙам итеү» республика оҙайлы сроклы маҡсатлы программаһы раҫланды. Бындай документ төбәктә тәүгә ҡабул ителде.
Республика оҙайлы сроклы маҡсатлы программаһы Өфө дәүләт иҡтисад һәм сервис академияһы менән берлектә БР Эшҡыуарлыҡ һәм туризм буйынса дәүләт комитеты менән әҙерләнде. Әйткәндәй, Академия Башҡортостанда бәләкәй һәм урта бизнес субъекттарын үҫтереү өлкәһендә ғилми-тикшеренеү эштәрен ойоштороу буйынса асыҡ конкурста еңеү яулағайны.
Программа алты йылға республикала бәләкәй һәм урта эшҡыуарлыҡты үҫтереү буйынса стратегик йүнәлештәрҙе билдәләй. Бәләкәй һәм урта бизнесҡа ярҙам итеү буйынса һөҙөмтәле механизмдар формалаштырыу нигеҙендә Башҡортостанда бизнесты үҫтереү өсөн шарттар булдырыу программаның төп маҡсаты булып тора.
Дәүләт комитетының матбуғат үҙәгенән хәбәр итеүҙәренсә, әлеге программа эшҡыуарлыҡҡа ярҙам итеү буйынса ғәмәлдәге программаларҙың дауамы булып тора, ул закондар сығарыу, финанс, мәғлүмәт һәм башҡа өлкәләрҙә яңы эшләнмәләрҙе иҫәпкә алып әҙерләнгән.


text:
Людмила Шапкина һәм Азат Вәлиуллин РФ Театр эшмәкәрҙәре союзы премияһын Александр Калягин ҡулынан аласаҡ
Бөгөн Мәскәүҙә тантаналы сығарылыш кисәһендә Мәскәү, Өфө, Екатеринбург, Ярославль һәм башҡа ҡалаларҙан Рәсәйҙең театр юғары уҡыу йорттарын тамамлаусылар һәм уларҙың уҡытыусылары РФ Театр эшмәкәрҙәре союзының премияларын аласаҡ.
РФ Театр эшмәкәрҙәре союзының матбуғат хеҙмәтендә хәбәр итеүҙәренсә, сығарылыш уҡыусыларын һәм уларҙың уҡытыусыларын «Драма театры», «Ҡурсаҡтар театры», «Музыкаль театр» һәм «Балет артисы» номинацияларында бүләкләйәсәктәр.
«Драма театры» номинацияһында наградаларҙы Владимир Логвинов (Щукин исемендәге театр институты) һәм Азат Вәлиуллин (Өфө дәүләт сәнғәт академияһы), шулай уҡ Щукин исемендәге театр институты уҡытыусыһы Андрей Левицкий һәм Ярославль театр институты уҡытыусыһы Олег Нагорничных аласаҡ.
«Музыкаль театр» номинацияһында премиялар Урал консерваториһын тамамлаусы Ольга Пешковаға, Рәсәй театр сәнғәте академияһын тамамлаусы Владимир Летуновҡа, шулай уҡ Урал консерваторияһының кафедра мөдире Павел Кобликка һәм РФ-ның халыҡ артисы, профессор, «Геликон-Опера» театрының художестволы етәксеһе Дмитрий Бертманға тапшырыласаҡ.
Ярославль театр институтынан Виктория Камальдинова һәм Екатеринбург театр институтынан кафедра мөдире Сергей Жуков «Ҡурсаҡтар театры» номинацияһы лауреаттары булды. Сергей Жуковҡа премия үлгәндән һуң бирелде.
Балет өлкәһендәге наградаларҙы Пермь хореография колледжынан Дмитрий Бояков һәм Ваганова исемендәге Рус балеты академияһынан Сергей Дубровин, шулай уҡ Пермь театр училищеһы уҡытыусыһы Юрий Сидоров һәм Рудольф Нуриев исемендәге Башҡорт хореография колледжы уҡытыусыһы Людмила Шапкина аласаҡ.
Наградаларҙы файҙаланыуға алынған теплоход бортында Театр эшмәкәрҙәре союзы рәйесе, РФ-ның халыҡ артисы Александр Калягин тапшырасаҡ. Уҡыу йорттарын тамамлаусыларҙы ҡотларға башҡа билдәле коллегалар — Евгений Стеблов, Алексей Баталов, Михаил Ефремов, Максим Виторган, Андрей Житинкин һәм Евгений Стычкин да киләсәк.


text:
Баш ҡалала Һәҙиә Дәүләтшина исемендәге дәүләт премияһына эштәр ҡабул ителә
ӨФӨ, 2016 йыл, 30 сентябрь. /«Башинформ» мәғлүмәт агентлығы, Ләйлә Аралбаева/.
Өфөлә Башҡортостан Башлығы ҡарамағындағы балалар һәм үҫмерҙәр өсөн әҙәбиәт, сәнғәт өлкәһендәге Һәҙиә Дәүләтшина исемендәге дәүләт премияһы буйынса комиссияның тәүге ултырышы үтте.
2016 йылдың 1 октябренән 31 декабренә тиклем комиссия ошо премияға дәғүә итерлек әҫәрҙәр ҡабул итә. Премия үҫеп килеүсе быуынға рухи-әхлаҡи hәм ватансылыҡ тәрбиәhе биреүгә ҙур өлөш индергән өсөн ике йылға бер тапшырыла.
Конкурсҡа кәмендә бер йыл элек айырым китап итеп сығарылған, ваҡытлы матбуғатта баҫылған йәки башҡа ысул менән нәшер ителгән әҫәрҙәр ҡабул ителә. Премияға дәғүә итеүсе эштәр дәүләт власы, урындағы үҙидара органдары, предприятиелар, учреждениелар, йәмәғәт берекмәләре hәм ижади союздар тарафынан тәҡдим ителә.
Документтар түбәндәге адрес буйынса тапшырыла: Өфө ҡалаhы, Туҡай урамы, 46, Башҡортостан Башлығы Хакимиәте, 313-сө, 419-сы бүлмәләр. Белешмәләр өсөн телефон: (347) 280-80-96, 280-80-75.


text:
Башҡортостандың йәш экологтары Беларуссияға халыҡ-ара слетҡа барырға әҙерләнә
Республика балалар экология-биология үҙәге тәрбиәләнеүселәре халыҡ-ара йәш экологтар слетында ҡатнашыу өсөн Рәсәй йыйылма командаһына инде. Слет Беларусь Республикаһында 22 -29 июлдә үтәсәк.
Балалар был хоҡуҡҡа осраҡлы ғына лайыҡ булмаған. «Башинформ» агентлығына үҙәк директоры Екатерина Кошелеваның хәбәр итеүенсә, улар Ульяновск өлкәһендә үткән ошондай уҡ бөтә Рәсәй конкурсында уңышлы сығыш яһаған.
— «Зоология» номинацияһында — балаларҙа беренсе урын, «Ботаника»ла — икенсе, «Гидробиология»ла — дүртенсе, — ти Екатерина Кошелева. – Былар барыһы ла Рәсәйҙең 26 төбәге араһында дөйөм команда иҫәбе буйынса лайыҡлы өсөнсө урын алырға һәм илдең йыйылма командаһына инергә мөмкинлек бирҙе.


text:
Нефтекамала яңы хакимиәт башлығы
19 ғинуарҙа Нефтекама хакимиәте башлығы взифаһына Илүс Ғарифуллин тәғәйенләнде. Бындай ҡарар ҡала советы депутаттары менән ҡабул ителгән.
Илүс Фәғит улы Ғарифуллин 1960 йылдың 19 ғинуарында Илеш районының Аҡкүҙ ауылында тыуған. С.Орджоникидзе исемендәге Өфө авиация институтын тамамлаған.
Өфө авиация институтында лаборант, «Башнефть» акционерҙар нефть компанияһының Үҙәк производство хеҙмәтләндереүе базаһы баш механигы, баш инженеры, директоры булып эшләй.
2003-2005 йылдарҙа Илүс Ғарифуллин Нефтекама хакимиәтенә етәкселек итә.
Һуңғы биш йылда Нефтекама нефть промыслаһы ҡорамалдары заводы директоры була.


text:
Өфөлә көҙгө экологик айлыҡҡа әүҙем әҙерлек бара
Өфө биләмәһен санитар таҙартыу һәм төҙөкләндереү буйынса айлыҡҡа әүҙем әҙерлек бара. Иҫегеҙгә төшөрәбеҙ, ул баш ҡалала 10 сентябрҙән алып 10 октябргә тиклем дауам итәсәк. Иғлан ителгән айлыҡ сиктәрендә 29 сентябрҙә дөйөм ҡала өмәһе үтә.
Экологик айлыҡ дауамында Өфө предприятиелары һәм ойошмалары хеҙмәткәрҙәре территорияларҙы сүп-сарҙан таҙартасаҡ, фасад һәм ҡоймаларҙы ремонтлаясаҡ. Бынан тыш, 30 көн дауамында республиканың баш ҡалаһында юлдарҙы, шулай уҡ квартал ара бәләкәй юлдарҙы һәм тротуарҙарҙы ремонтлау буйынса эштәр тамамланырға тейеш.
Өфө биләмәһен санитар таҙартыу буйынса айлыҡ киләһе дүшәмбе көнө старт алыуға ҡарамаҫтан, ҡала территорияһын таҙартыу буйынса тәүге эштәр башланды ла инде, тип хәбәр иттеләр Өфө хакимиәтенең матбуғат хеҙмәтенән.


text:
Башҡортостан делегацияһы Петербург һабантуйында ҡатнашасаҡ
Ленинград өлкәһенең Всеволжск районы Сярьги ҡасабаһында «Һабантуй — 2010» байрамы үткәреләсәк. Был сараны «Петербург Һабантуйы» Фонды ойоштора.
Төрлө йәштәге, төрлө милләт һәм төрлө дин тотҡан кешеләрҙе берләштергән был байрамда илебеҙ төбәктәренән, шул иҫәптән республикабыҙҙан делегациялар ҡатнашасаҡ.
Байрам программаһында милли-мәҙәни үҙәктәр тарафынан әҙерләнгән проекттар ҡаралған. Улар иҫәбендә башҡорт тирмәһен, татар ауылын презентациялау, милли аш-һыуҙарҙы тәмләп ҡарау. Шулай уҡ «Һабантуй — 2010» сиктәрендә спорт ярыштары үтәсәк. Байрам ҡунаҡтары өсөн башҡорт балын, сувенирҙар, декоратив биҙәү-ҡулланма сәнғәте изделиеларын һатыу ойоштороласаҡ.
Петербург Һабантуйы күптән инде мәҙәни традициялар хазинаһына әйләнгән. Был байрамда башҡорт һәм татарҙар ғына түгел, башҡа бик күп милләт вәкилдәре лә ҡатнаша. 2003 йылда Һабантуй ЮНЕСКО-ның кешелектең телдән һәм матди булмаған шедеврҙары исемлегенә индерелде, ә 2004 йылда Санкт-Петербург властары байрамға дөйөм ҡала статусы биреү тураһында ҡарар ҡабул итте.
«Һабантуй — 2010»ды үткәреү 26 июнгә планлаштырылған.


text:
Фото:
58 701 страховкалаусы Пенсия фондына мәғлүмәт тапшырҙы
Фото:
Башҡортостандың район һәм ҡалаларының Рәсәй Пенсия фонды идаралыҡтарында 2009 йылға шәхси мәғлүмәттәр ҡабул итеү тамамланды. Башҡортостан буйынса Рәсәй Пенсия фондының матбуғат хеҙмәтенән хәбәр итеүҙәренсә, 58 701 страховкалаусы 2114000 эшләүсе гражданға мәғлүмәт тапшырған. Страховкалаусылар менән шәхси мәғлүмәт тапшырылған страховка түләүҙәренең дөйөм суммаһы 25 миллиардтан ашыу һумды тәшкил итә.
Мәғлүмәт йыйыу буйынса был кампанияла заманса мәғлүмәт технологияларын ҡулланыусы страховкалаусыларҙың иҫәбе артыуы билдәләнгән. 15 мең страховкалаусы быйыл (дөйөм иҫәптән 25%) электрон-цифрлы ҡултамға ҡулланған һәм Рәсәй Пенсия фондының территориаль органдарына элемтәнең телекоммуникацион каналдары һәм контактһыҙ технологиялар ҡулланыу юлы менән 1627114 мәғлүмәт тапшырған (йәки дөйөм иҫәптән 77%). Республиканың 12 районында Рәсәй Пенсия фонды органдары мәғлүмәт йыйыуҙы 1 февралгә тиклем үк тамамлаған.
Шуның менән бергә Пенсия фондына страховка түләүҙәре индергән 317 страховкалаусы һәр эшсеһенә айырым мәғлүмәт тапшырмаған. Шәхси мәғлүмәт тапшырмаған бындай страховкалаусыларға ҡарата, ҡануниәткә ярашлы, Пенсия фондына иҫәп биреү йылында түләнергә тейешле сумманың 10 проценты күләмендә финанс санкциялар ҡулланыласаҡ.
2010 йылдан алып мәғлүмәт тапшырыу тәртибе үҙгәрҙе. Страховкалаусыларға ике тапҡыр — беренсе ярты йыллыҡ өсөн 2010 йылдың 1-30 июлендә, икенсе ярты йыллыҡҡа 2011 йылдың 1 февраленә ҡәҙәр иҫәпләшергә тура киләсәк. Ә 2011 йылдан мәғлүмәттәрҙе квартал һайын тапшырыу ҡаралған.
2010 йылда хеҙмәткәрҙәренең уртаса иҫәбе 100 кешенән һәм 2011 йылда 50-нән ашһа, страховкалаусылар мәғлүмәттәрҙе электрон-цифрлы ҡултамға менән электрон формала тапшырырға бурыслы.


text:
Башҡортостанда Японияның дипломатик делегацияһын көтәләр
10 мартта Башҡортостанға Рәсәй Федерацияһындағы Япония Илселегенең икенсе сәркәтибе Такуя Никагава менән Илселектең өсөнсө сәркәтибе Сион Каваинан торған Японияның дипломатик делегацияһы килә.
Алдан билдәләнгән программа буйынса, 11 мартта делегация БР Президенты Хакимиәтендә буласаҡ, БР Сәнәғәт һәм тышҡы иҡтисади бәйләнештәр министрлығы, БР Төҙөлөш, архитектура һәм транспорт министрлығы етәкселеге вәкилдәре менән осрашасаҡ, «Полиэф» асыҡ акционерҙар йәмғиәтен һәм «Раум Арчитекс» компанияһын ҡараясаҡ. 12 мартта Салауатҡа барыу планлаштырыла. Сәнәғәт министрлығы мәғлүмәте буйынса, ҡунаҡтар ҡала хакимиәте һәм бер нисә сәнәғәт объекттары эшмәкәрлеге менән танышасаҡ.


text:
«Төркиҙәр алтыны» халыҡ-ара форумында ҡатнашыусылар: «Халыҡтар араһындағы дуҫлыҡты нығытырға һәм мәҙәниәтебеҙ менән таныштырырға теләйбеҙ»Фото: Олег Яровиков һәм автор
«Төркиҙәр алтыны» халыҡ-ара форумында ҡатнашыусылар: «Халыҡтар араһындағы дуҫлыҡты нығытырға һәм мәҙәниәтебеҙ менән таныштырырға теләйбеҙ»
«Төркиҙәр алтыны» халыҡ-ара форумында ҡатнашыусылар: «Халыҡтар араһындағы дуҫлыҡты нығытырға һәм мәҙәниәтебеҙ менән таныштырырға теләйбеҙ»Фото: Олег Яровиков һәм автор
ӨФӨ, 2016 йыл, 11 апрель. /«Башинформ» мәғлүмәт агентлығы, Ләйлә Аралбаева/.
Бөгөн Өфөләге Конгресс-холда «Төркиҙәр алтыны» йәштәр мәғариф форумын асыу тантанаһы уҙҙы. Сараның төп маҡсаты — йәштәр мөхитендә милләт-ара мөнәсәбәттәрҙе яйға һалыу һәм Рәсәй халыҡтары мәҙәниәттәрен үҙ-ара байытыу. Тантанала Башҡортостан Башлығы Рөстәм Хәмитов, федераль һәм республика ведомстволары етәкселәре ҡатнашты.
«Рәсәй — төрки донъяһының бер өлөшө, уның географик һәм тарихи үҙәге. Рәсәйҙә йәшәгән бөтә халыҡтар менән дуҫлыҡ, Бойондороҡһоҙ Дәүләттәр Берләшмәһе илдәре һәм алыҫ сит илдәрҙәге халыҡтар менән яҡшы мөнәсәбәттәр беҙҙең өсөн өҫтөнлөклө булып тора. Илдәге барлыҡ халыҡтар ҙа Рәсәй дәүләтселегенең барлыҡҡа килеүенә булышлыҡ итә, — тип һыҙыҡ өҫтөнә алды Рәсәй Президенты Хакимиәте етәксеһе урынбаҫары Магомедсалам Магомедов, форумда ҡатнашыусыларҙы сәләмләп. — Ошо көндәрҙә Өфөлә үтәсәк форум Рәсәй халҡының берҙәмлеген тәьмин итеүҙә тағы ла бер аҙым буласаҡ, туғандаш, күрше илдәрҙәге йәштәрҙең дуҫлығын нығытыуға булышлыҡ итәсәк. Милли сәйәсәтебеҙ тәү сиратта һеҙгә — киләсәк быуынға йүнәлтелгән».
Өфөлә 250 йәштәр лидерҙары осрашты. Ҡатнашыусыларҙың географияһы ла киң: Башҡортостан, Татарстан, Саха (Яҡут), Тыва, Ҡарасәй-Черкес, Хакасия, Ҡабарҙа-Балҡар һәм Рәсәйҙең башҡа төбәктәре. Форум эшендә йәмәғәт ойошмалары етәкселәре, йәш белгестәр, студенттар араһынан төрки халыҡтары вәкилдәре ҡатнаша.
«Мин Ҡаҙағстан университеты магистратураһының беренсе курсында белем алам, мине Шанхай хеҙмәттәшлек ойошмаһы программаһы буйынса ебәрҙеләр. Форумдың йөкмәткеһе төрки халыҡтарҙың милли традицияларына һәм мәҙәниәттәренә бәйле диссертациямдың темаһына яҡын. Ҡаҙағстандың төрлө ҡалаларынан 20-нән ашыу кеше килдек», — тип хәбәр итте Астана ҡалаһынан Гөлсинә Кайсанова.
Форумда ҡатнашыусы йәштәр туғандаш мәҙәниәттәр хаҡында төшөнсәһен киңәйтергә, үҙҙәренең илдәре һәм төбәктәренең ҡеүәтен күрһәтергә ниәтләй. Күпселеге милли кейемдә, уйын ҡоралдарын алып килгән, видеопрезентация әҙерләгән.
Сараны ойоштороусылар — Рәсәйҙең Йәмәғәт палатаһы һәм Башҡортостан Хөкүмәте ярҙамында Йәштәр эштәре буйынса федераль агентлыҡ, М.Аҡмулла исемендәге Башҡорт дәүләт педагогия университеты, Әхлаҡлылыҡ һәм мәҙәни мираҫты һаҡлау фонды. Форумдың эше 16 апрелгә тиклем дауам итә.


text:
Төбәктә төрлө ағыуланыуҙан йылына 575 кеше вафат булған Фото: Олег Яровиков
Төбәктә төрлө ағыуланыуҙан йылына 575 кеше вафат булған
Төбәктә төрлө ағыуланыуҙан йылына 575 кеше вафат булған Фото: Олег Яровиков
ӨФӨ, 2016 йыл, 21 ғинуар. /«Башинформ» мәғлүмәт агентлығы, Ольга Мортазина/.
Былтыр Башҡортостанда төрлө ағыуланыуҙан 575 кеше вафат булған, тип хәбәр итә Роспотребнадзорҙың республика идаралығы. Уларҙың 200-ө — сифатһыҙ алкоголле эсемлек, 63-ө — дарыу, 36-һы — наркотиктар ҡулланыуҙан үлгән, 95-е һөрөм газы менән ағыуланған, башҡа осраҡтар — 217 (көнкүреш химияһы препараттары, сәнәғәт газдары һәм парҙары, ағыулы хайуандар).
Республикала 3686 киҫкен ағыуланыу осрағы теркәлгән, шуларҙың яртыһы тиерлек (1675) спиртлы эсемлектәрҙән зыян күргән. Улар араһында 33 бәлиғ булмағандар ҙа бар. 20 бала һәм үҫмер — наркотиктар менән ағыуланған 88 кеше иҫәбендә.
Дөйөм алғанда, ағыуланыуҙар күрһәткесе 100 мең халыҡҡа 90,5 тәшкил иткән (2014 йылда — 85,1).


text:
Полиция хеҙмәткәрҙәре һөнәри байрамдарын билдәләй
ӨФӨ, 2014 йыл, 10 ноябрь. /«Башинформ» мәғлүмәт агентлығы, Арина Рәхимҡолова/.
Йыл һайын 10 ноябрҙә Рәсәйҙә эске эштәр органдары хеҙмәткәрҙәре үҙҙәренең һөнәри байрамдарын билдәләй. 1715 йылда Петр I Рәсәйҙә йәмәғәт тәртибе һағы хеҙмәтен булдыра һәм уны «полиция» тип атай, ул грек теленән тәржемә иткәндә «дәүләт менән идара итеү»ҙе аңлата.
1917 йылдың 10 ноябрендә РСФСР-ҙың Эске эштәр халыҡ комиссариатының ҡарары менән «революция йәмәғәт тәртибен һаҡлау өсөн» эшсе милиция ойошторола. Иң тәүҙе милиция урындағы Советтар ҡарамағында була, артабан Эске эштәр халыҡ комиссариаты структураһында, ә 1946 йылдан алып – Эске эштәр министрлығында. Оҙаҡ йылдар байрам «Милиция көнө» тип йөрөтөлә. 2011 йылдың 1 мартында «Полиция тураһында» яңы закон ҡабул иткәндән һуң байрамдың исеме үҙгәрә. РФ Президентының 2011 йылдың 13 октябрендәге 1348-се Указына ярашлы байрам «Рәсәй Федерацияһы эске эштәр органдары хеҙмәткәре көнө» тип үҙгәртелә.
Эске эштәр министрлығының шәхси составы үҙенең һөнәри байрамын граждандарҙың тыныс тормошон һәм ижади хеҙмәтен ышаныслы һаҡлап эш урынында ҡаршы ала. Эске эштәр органдары хеҙмәткәрҙәре дәүләтте һәм йәмғиәтте енәйәти ҡул һуҙыуҙарҙан яҡлау буйынса көндәлек бурыстарҙы уңышлы хәл итә.
Башҡортостан Президенты Рөстәм Хәмитов уҙған йома, 7 ноябрҙә, полиция хеҙмәткәрҙәренә хөкүмәт наградаларын тапшырып, эске эштәр органдары хеҙмәткәрҙәрен һөнәри байрамдары менән ҡотланы.


text:
Бөтә донъя менән наркотиктарға ҡаршы!
11 мартта наркотиктар әйләнешенә контроль органдары хеҙмәткәрҙәре үҙ һөнәри байрамдарын билдәләй. Ошо айҡанлы Башҡортостан Республикаһы Президенты Мортаза Рәхимов Рәсәй Федерацияһы Наркотиктар әйләнешенә контроль буйынса федераль хеҙмәтенең Башҡортостан Республикаһы буйынса идаралығы коллективы исеменә ҡотлау ебәрҙе. Унда, атап әйткәндә, шулай тиелә:
«Ете йыл республика буйынса Наркотиктар әйләнешенә контроль идаралығы наркоагрессияға ҡаршы аяуһыҙ көрәш алып бара, Башҡортостанда дәүләт наркотиктарға ҡаршы сәйәсәтен һөҙөмтәле тормошҡа ашыра, граждандарҙың милли именлеге һәм һаулығы һағында тора. Һеҙҙең наркоенәйәтселектең ойошҡан формаларына һәм наркобизнестың иҡтисади нигеҙҙәренә ҡаршы көрәшкә индергән өлөшөгөҙ баһалап бөткөһөҙ.
2005 йылда республикала иғлан ителгән Наркоманияны, эскелекте һәм тәмәке тартыуҙы иҫкәртеү йылы сиктәрендә комплекслы саралар системаһын тормошҡа ашырыу наркотиктар менән самаһыҙ мауығыуға ҡаршы тороуға, бөтә власть органдарының, йәмәғәт институттарының һәм дини конфессияларҙың был социаль яуызлыҡҡа ҡаршы көрәштә тырышлыҡтарын берләштереүгә мөһим этәргес бирҙе. Был эҙмә-эҙлекле берлектәге эш һөҙөмтәһе булып 2007 йылда наркотиктарға ҡаршы программаны үтәү йомғаҡтары буйынса Рәсәй Федерацияһы субъекттары араһында Башҡортостанды иң яҡшы тип таныу торҙо. Республика Наркоконтроль идаралығының оператив-хеҙмәт эшмәкәрлеге йомғаҡтары буйынса 2008 йылда – Волга буйы федераль округында, ә 2009 йыл йомғаҡтары буйынса тотош илдә беренсе урын яулауы һеҙҙең юғары профессионализмығыҙҙы, һайлаған эшегеҙгә тоғролоғоғоҙҙо, ныҡышмалылыҡ һәм фиҙакәрлегегеҙҙе иҫбатлаусы дәлил булып тора.
Һеҙгә ныҡлы һаулыҡ, именлек һәм бәхет, Ватаныбыҙ хаҡына көсөргәнешле хеҙмәтегеҙҙә яңынан-яңы уңыштар теләйем!
Башҡортостан Республикаһы Президенты М.Рәхимов».


text:
Фото:
Григорий Рапота закондар сығарыу органдары етәкселәре менән кәңәшмә үткәрҙе
Фото:
2 мартта Саранск ҡалаһында Рәсәй Федерацияһы Президентының Волга буйы федераль округындагы Тулы хоҡуҡлы вәкиле Григорий Рапота төбәк власының закондар сығарыу органдары етәкселәре, округтың Закон сығарыусылар ассоциацияһы ағзалары менән кәңәшмә үткәрҙе.
Кәңәшмәнең башында йыйылыусылар ассоциацияның координаторы, Мордовия Республикаһы Дәүләт Йыйылышы Рәйесе Валерий Кечкинды бер минут тын ҡалып иҫкә алдылар.
Кәңәшмә барышында Григорий Рапота Президент Дмитрий Медведевтың йыллыҡ Мөрәжәғәтнамәһендә әйтелгән төбәк һәм урындағы кимәлдәрҙә сәйәси системаны камиллаштырыуға һәм демократик институттарҙы нығытыуға йүнәлтелгән төп принциптарҙы билдәләп үтте: закондар сығарыу власы органдары депутаттары һанын билдәләүҙең берҙәм критерийын индереү; төбәк парламенттарындағы барлыҡ партияларға — фракциялар формалаштырыу мөмкинлеге, ә төбәк һайлауҙарында 5 процент сиген үткән партияларға гарантияланған депутат урындарын биреү; Дәүләт Думаһына үтмәгән, әммә төбәк парламенттарында фракциялары булған партияларҙы төбәк һайлауҙарында ҡултамғалар йыйыуҙан азат итеү; барлыҡ сәйәси партияларға ла Үҙәк һәм төбәк һайлау комиссияларында эшләү мөмкинлеген гарантиялау.
Тулы хоҡуҡлы вәкил шулай уҡ төбәк закондар сығарыусылары алдында ла бурыстар тороуын билдәләп үтте. Мәҫәлән, йылына кәмендә бер ултырышты закондар сығарыу органдарына инмәгән партияларҙың тәҡдимдәрен тикшереүгә бағышлау, төбәк парламенттарына ингән партиялар эшмәкәрлеген киң мәғлүмәт сараларында тигеҙ яҡтыртыуҙы гарантиялау тураһындағы төбәк закондарын ҡабул итеү һәм төбәктәр уставтары һәм конституцияларына, Рәсәй Конституцияһына оҡшатып, урындағы парламент алдында башҡарма власть етәкселәренең йыллыҡ отчеты тураһындағы статьяларҙы индереү бурыстары ла бар.
Григорий Рапота Волга буйы федераль округының Закон сығарыусылар ассоциацияһы ағзаларының иғтибарын бөгөнгө көндә РФ Президенты Мөрәжәғәтнамәһе положениеларын һәм быйыл 22 ғинуарҙа үткән Дәүләт Советы ҡарарҙарын ғәмәлгә ашырыуға йүнәлтелгән федераль кимәлдәге закондар сығарыу акттарын әҙерләү һәм ҡабул итеү процедуралары алып барылыуға йүнәлтте. Шуға күрә федераль хоҡуҡи акттарға үҙгәрештәр индереләндән һуң, төбәк парламенттары шундай уҡ үҙгәрештәрҙе төбәк закондарына индерергә әҙер булырға тейеш.
Бынан тыш, Григорий Рапота Рәсәй Президентының Волга буйы федераль округындағы һәр субъектта Бала хоҡуҡтары буйынса вәкил вазифаһын индереү тураһындағы тәҡдимен үтәргә кәрәклеген билдәләне, Ижевскиҙағы ваҡиғаларҙың һәр төбәктә ошондай структур берәмеккә киҫкен ихтыяж булыуын күрһәтеүен һыҙыҡ өҫтөнә алды.
Григорий Рапота ата-әсә тәрбиәһенән мәхрүм ҡалған балалар хоҡуҡтарын закон менән тәьмин итеүгә айырыуса иғтибар бирергә кәрәклеген телгә алды. Рәсәй Президентының Тулы хоҡуҡлы вәкиле Волга буйы федераль округында “Балалыҡты ҡайтарайыҡ” проекты ғәмәлгә ашырылыуын һәм уның төп йүнәлештәренең береһе ошо категорияға ҡараған балаларҙы тәрбиәләүҙең хоҡуҡи шарттарын яҡшыртыуға бәйле булыуын билдәләп үтте. Был уңайҙан Григорий Рапота ассоциация ағзаларының иғтибарын төбәк закондарындағы бөгөн уллыҡҡа алыуға, бала алған һәм патронат ғаилә статусына, ата-әсәһе бала табыу йортонда уҡ баш тартҡан балалар яҙмышына бәйле һәм башҡа кәмселектәргә йүнәлтте. Ассоциация ултырыштарының береһен был темаға ҡағылышлы мәсьәләләрҙе тикшереүгә бағышларға ҡарар ителде.
Ултырышта Һамар Губерна думаһы рәйесе, Федерация Советының Волга буйы федераль округындагы дәүләт власы закондар сығарыу органдары менән үҙ-ара бәйләнеш буйынса Советы президиумы ағзасы Виктор Сазонов Волга буйы федераль округының Закон сығарыу органдары ассоциацияһы координаторы итеп Ульяновск өлкәһе Закондар сығарыу йыйылышы рәйесе Борис Зотовты һайларға тәҡдим итте. Ассоциация ағзалары был тәҡдимде бер тауыштан хупланы.


text:
Рөстәм Хәмитов Өфө «Молния» фәнни-производство предприятиеһында булды
2 сентябрҙә Башҡортостан Президенты Рөстәм Хәмитов «Өфө «Молния» фәнни-производство предприятиеһы» асыҡ акционерҙар йәмғиәте эшмәкәрлеге менән танышты.
Визит барышында Рөстәм Хәмитов завод музейында булды, унда ул эшмәкәрлектең төп йүнәлештәре, етештерелгән продукция һәм предприятие ҡаҙаныштары менән танышты. Бынан һуң республика Президенты етештереү цехтарын һәм бүлектәрен ҡараны. Атап әйткәндә, йыйыу цехтарында Рөстәм Хәмитов самолеттар өсөн агрегаттар йыйыу буйынса тулы производство сылбыры менән танышты.
Шулай уҡ Рөстәм Хәмитов Рәсәйҙә берҙән-бер булған авиация тоҡандырыу системалары өсөн юғары вольтлы слюда-ҡағыҙ конденсаторҙары етештерелгән участкала булды. Донъяла бындай производстволар ни бары өсәү – АҠШ-та, Францияла һәм Башҡортостанда. Республика Президентына эксперименттар һәм тикшеренеүҙәр үткәреү бүлеген күрһәттеләр, унда предприятие продукциһы тейәп ебәреү алдынан төрлө һынауҙар үтә. Тик улар Совет йылдарында уҡ эшләнгән ҡорамалда үткәрелә, уның ҡулланыу ваҡыты күптән сыҡҡан.
Бынан һуң Рөстәм Хәмитов Өфө «Молния» фәнни-производство предприятиеһы етәкселәре менән кәңәшмә үткәрҙе, унда предприятиены үҫтереү мәсьәләләре һәм перспективалары тикшерелде.
Кәңәшмәне асып, республика башлығы элекке оборона комплексы предприятиеларының бөгөн ил иҡтисады өсөн тулы ҡеүәттә эшләгән предприятие булыуын билдәләне.
– Был оборона комплексы ғына түгел, бында граждандар продкуцияһы ла етештерелә, — тип һыҙыҡ өҫтөнә алды Рөстәм Хәмитов. – Беҙҙең алда киләһе бурыс тора — был ябай булмаған комплекста ниндәй эштәр башҡарылыуын, ниндәй проблемалар булыуын асыҡлау һәм аңлау. Был комплекс предприятиеларына ярҙам итергә теләүебеҙҙе алдан уҡ билдәләп үтәм. Ҡыҙғанысҡа ҡаршы, төрлө сәбәптәр арҡылы бөгөн Хөкүмәт менән предприятие етәкселәре араһында яҡшы мөнәсәбәттәрҙең булмауы хаҡында һөйләйбеҙ. Шуға күрә әйҙәгеҙ бөгөн ошо хаҡта уйлашайыҡ, мәсьәләне хәл итеү, етештереү күләмдәрен арттырыу, өҫтәмә эш урындарын булдырыу, эшселәргә хеҙмәт хаҡын арттырыу тураһында һөйләшәйек.
— Беҙҙең бик күп уртаҡ мөмкинлектәр бар, ошо йәһәттән беҙ, әлбиттә, күп нәмәгә өлгәшә алабыҙ. Әйҙәгеҙ артабан нимәләр һәм ниндәй йүнәлештә эшләйәсәгебеҙ хаҡында фекер алышайыҡ.
Дөйөм һандарҙы мин ҡарап сыҡтым. Уларҙың, дөйөм алғанда, беҙ кисә-кисәнән алда булған предприятиеларҙыҡына ҡарағанда яҡшыраҡ булыуын күрәм. Тик был әле башы ғына. Булған күрһәткестәр менән ҡәнәғәт ҡалыу дөрөҫ булмаҫ. Уларҙы арттырыу, эште көсәйтеү хаҡында уйлашайыҡ, — тине Рөстәм Хәмитов.


text:
«Башинформ» Өфөнөң иң популяр сайты тип танылды
Өфө халҡы «Башинформ» мәғлүмәт агентлығы сайтын ҡаланың иң популяр һәм ышаныслы интернет-ресурсы тип иҫәпләй. Социологик һорашыу барышында өфөләр тап уны беренсе урынға ҡуйған. Был хаҡта ҡала башлығында үткән оператив кәңәшмәлә ҡала хакимиәтенең мәғлүмәт-аналитика бүлеге начальнигы Раил Мөхәмәтов хәбәр итте.
Социологик һорау алыу Рәсәй фәндәр академияһы Өфө ғилми үҙәгенең Социаль-иҡтисади тикшеренеүҙәр институты ҡатнашлығында үткән. Өфөлә һәм Башҡортостанда барған хәл-ваҡиғалар һеҙҙең ҡарашҡа ҡайһы электрон киң мәғлүмәт сараһында тулы һәм дөрөҫ яҡтыртыла, тигән һорауға яуап итеп, өфөләрҙең 29 проценты «Башинформ» агентлығын атаған. 12,8% тауыш йыйған Башҡортостан Республикаһы Президенты Рөстәм Хәмитовтың «Йәнле журнал»дағы блогы икенсе урын алған. Өфө ҡалаһының рәсми сайты өсөнсө урында – уны һорау алыуҙа ҡатнашҡандарҙың 12,3 проценты атаған. 11% һәм 6% тауыш йыйған Башҡортостан Президентының һәм республика Хөкүмәтенең рәсми сайттары дүртенсе һәм бишенсе позицияларҙа урынлашҡан.
Өфө башлығы Павел Качкаев билдәләүенсә, бөгөн баҫма киң мәғлүмәт сараларының популярлығы кәмей – статистика буйынса һәр өсөнсө кеше генә матбуғатты уҡый. Халыҡтың төп өлөшө мәғлүмәтте тап интернет аша ала.
— Шуға күрә интернет-ресурстарға иғтибарлы ҡарашта булырға һәм улар менән эшләргә кәрәк, — тине Павел Качкаев. – Тәү сиратта, интернет аша кешеләрҙең ыңғай мәғлүмәт алыуы кәрәк.


text:
Йырсы ҡурҙай
Йырсы ҡурҙай (урыҫ. соловьиная широкохвостка) — турғайҙар отрядендәге ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. Ҡуйы үлән йәки ҡыуаҡ араһында ергә "яҡын йөрөй, йырлағанда, үләндең осона күтәрелә. Ҡойроғо киң, түңәрәкләнеп тора. һырты ҡыҙғылт көрән, кәүҙәһенең аҫ яғы һорғолт аҡ, ҡабырғалары һор¬ғолт көрән, ҡаштары аҡ. Башҡа ҡурҙайҙарҙан тауышы һәм киң ҡойроғо менән айырыла.
Тауышы[үҙгәртергә | вики-тексты үҙгәртергә]
Тауышы көслө генә: «тевет-тевет-тевет» йәки ««тис-ис-си».. һайрауы яңғырауыҡлы: «сит-сивит-сивәй-сивәй-сивәйт».
Йәшәү рәүеше[үҙгәртергә | вики-тексты үҙгәртергә]
һыу буйындағы ҡыуаҡлыҡтарҙа үлән араһында йәшәй. Бөжәктәр менән туҡлана. Күсмә ҡош. һирәк осрай. Ерҙә йәки ҡыуаҡ араһында оялай. З—5 бөртөк ҡыҙыл йомортҡаһы була.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. - ISBN 5-88666-011-9


text:
Өфөлә Максим Дунаевский һәм Артур Нәзиуллиндың гала-концерты булаФото: Олег Яровиков | Видео: Мирон Доровских
Өфөлә Максим Дунаевский һәм Артур Нәзиуллиндың гала-концерты була
Өфөлә Максим Дунаевский һәм Артур Нәзиуллиндың гала-концерты булаФото: Олег Яровиков
ӨФӨ, 2015 йыл, 29 октябрь. /«Башинформ» мәғлүмәт агентлығы, Ләйлә Аралбаева/.
29 октябрҙә Салауат ҡалаһының «Нефтехимик» һарайында, 30 октябрҙә Өфөнөң «Башҡортостан» дәүләт концерт залында «Максим Дунаевский, Артур Нәзиуллин һәм яңы быуын йондоҙҙары» проектының гала-концерты була. «Башинформ» мәғлүмәт агентлығында уҙған матбуғат конференцияһында проектты ойоштороусылар һәм унда ҡатнашыусылар журналистарҙың һорауҙарына яуап бирҙе.
«Данлыҡлы Дунаевскийҙар династияһы вәкиленең һәм билдәле музыканттарҙың килеүе — республикабыҙ өсөн ҙур мәртәбә. Өфөләрҙе һәм баш ҡала ҡунаҡтарын ошо концертта көтөп ҡалабыҙ. Унда билдәле йырҙар яңыса яңғыраясаҡ», — тине республиканың мәҙәниәт министры урынбаҫары Шамил Абдраҡов.
Проектты Өфөлә күрһәтергә Башҡортостандың атҡаҙанған артисы, Мәскәү дәүләт филармонияһы солисы, кларнетсы Артур Нәзиуллин тәҡдим иткән.
«Өфөгә килеүем — үҙе бер байрам. Кисә «Йондоҙлоҡ» исемле премияны тапшырҙым, һәләтле балаларҙың сығыштарын ҡараным, — тип һөйләне Артур Нәзиуллин. — Был проект минең өсөн бик ҡәҙерле, сөнки унда дуҫтарым, тәү сиратта капитаныбыҙ Максим Дунаевский ҡатнаша. Концертта төрлө музыка яңғыраясаҡ. Маэстро үҙе алып барасаҡ һәм Башҡортостан тамашасыларына бер нисә номер бүләк итәсәк».
Максим Дунаевский һәм Артур Нәзиуллин менән бергә сәхнәлә шулай уҡ халыҡ-ара конкурстарҙа еңеү яулаған йәш артистар сығыш яһай. Улар Рәсәй Президенты грантына эйә булыусы, виолончелдә уйнаусы Арсений Чубачин, халыҡ-ара конкурстар лауреаты, пианист Владимир Седов (фортепиано), Башҡорт опера һәм балет театры солисткаһы Дилара Иҙрисова. Программаның махсус ҡунағы — «Тауыш» программаһы финалсыһы, билдәле джаз йырсыһы Марианна Савон.
«Мин Өфөлә өсөнсө тапҡыр һәм йәнә мине дуҫым, иҫ киткес музыкант Артур Нәзиуллин саҡырҙы. Өфөгә ҙур теләк менән киләм. Ҡаланың мәҙәни үҫешен күреү бик күңелле», — тине Арсений Чубачин.
Салауатта танылған музыканттар һәләтле балалар өсөн дүрт номинация: тынлы, ҡыллы инструменттар, академик вокал һәм фортепиано буйынса оҫталыҡ дәрестәре үткәрә.


text:
Бәләбәй районында «Ғаилә менән музейға» акцияһы үтте
Иглин районының «Балтика» белорус тарихи-мәҙәни үҙәгендә Халыҡ-ара ғаилә көнөн билдәләү сиктәрендә «Ғаилә менән музейға» акцияһы үтте. Тарихи-мәҙәни үҙәк ҡарамағында эшләгән музейға йәш ғаиләләр, оло быуын вәкилдәре, балалар килде. Ҡунаҡтар үткән дәүерҙең көнкүреш предметтарын ҡараны, боронғо кейемдәрҙең, өй кәрәк-яраҡтарының ниндәй булыуын күрҙе, белорус ғаиләһенең тәрбиә биреү һәм этикет ҡағиҙәләре менән танышты. Белорус ихатаһы макеты һәм оло инәйҙәрҙең хәтирәләре балаларҙа айырыуса ҙур ҡыҙыҡһыныу уятты.


text:
Күвейт
Координаталар: 29°22′00″ с. ш. 47°38′00″ в. д. / 29.36667° с. ш. 47.63333° в. д. (G) (O)
Күвейт (ғәр. كويت), рәсми исеме Күвейт Дәүләте (ғәр. دولة الكويت; Давла́т эль-Куве́йт), — Азиялағы, Яҡын Көнсығыштағы дәүләт (эмират). Ираҡ менән төньяҡтан һәм көнбайыштан, Сәүд Ғәрәбстаны менән көньяҡтан сикләшә. Көнсығышта Фарсы ҡултығында йыуыла. Баш ҡалаһы Әл-Күвәйт.
Нефттең мөһим экспортёры, ОПЕК ағзаһы.
Йөкмәткеһе
Тарих[үҙгәртергә | вики-тексты үҙгәртергә]
- Күвейткә XVIII быуатта Нәҗддән күсеп килгән Анаиз бәдәүи ҡәбиләһенән бер төркем тарафынан нигеҙ һалына. Улар Тигр йылғаһы тамағынан түбәндәрәк Бәну Халидҡа нигеҙ һалалар. Уның башына 1762 йылда Күвейттең беренсе әмире Сабах I баҫа.
- Уңышлы ерҙә урынлашыуы сәбәпле Бәну Халид сауҙа үҙәгенә әүерелә һәм Хәлеб, Бағдад һәм Ғосманлы дәүләте менән сауҙа итә башлый.
- Тора-бара Күвейт Ғосманлы дәүләте менән Бөйөк Британия араһында низағ килеп сығыуына сәбәпсе була.
- 1899, 23 ғинуар — Британия менән Күвейт араһында шартнамә төҙөлә. Был шартнамә буйынса Күвейттың тышҡы сәйәсәте һәм хәүефһеҙлек идараһы Британия ҡулына күсә.
- 1913, 27 октябрь — шәйех Мөхәммәт Британияға Күвейт нефтен монополия булараҡ сығарырға рөхсәт бирә.
- 1914 — Британия Күвейтты үҙ протектораты аҫтындағы бәйһеҙ дәүләт булараҡ ҡабул итеүсе шартнамә имзалай.
- 1927 — Күвейттың әлегәсә үҙгәрешһеҙ һаҡланып ҡалған сиктәре билдәләнә.
- 1961, йәй — Британияның һуңғы ғәскәрҙәре Күвейттан сыға.
- 1961, 19 июнь — Күвейт бәйһеҙлеген иғлан итә. 1980-се йылдарҙа Иран-Ираҡ һуғышында Ирандың Ислам революцияһын Күвейтҡа йәйелдерүенән ҡурҡып, Ираҡ яҡлы була.
- 1990, 2 август — Ираҡ Күвейтты баҫып ала.
- 1991, ғинуар — февраль — Күвейт нефтенең төп һатып алусыһы булған АҠШ, коалиция төҙөп, Күвейтты азат итә. Ираҡтыҡылар бик күп нефть сығарыу яйланмаларына ут төртөп китәләр.
Дәүләт ҡоролошо[үҙгәртергә | вики-тексты үҙгәртергә]
1962 йыл ҡабул ителгән конституция буйынса Кувейт кннституциялы монархия.[1].
Дәүләт башлығы — Әмир, шәйех Сабах әл-Әхмәт ас-Сабах. Әмир хөкүмәттте тәғәйенләй. Ул уны тарҡата ла ала. Закон проекттарына ҡул ҡуя, шулай уҡ уларҙы эшләп еткереү өсөн мәжлескә кире ҡайтара ала. Әмир-Кувейт Ҡораллы көстәре баш сардары (командующий). Ул Кувет армияһының мөһим постарын тәғәйенләй. Конституцияға ярашлы әәмир тейелгеһеҙлек хоҡуғына эйә.Әммә СМИ буйынса тәнҡитләү рөхсәт ителгән.
Унан тыш әмир принц тажын тәғәйенләй. Тик уның кандидатураһы етәкселек иткән ғаилә ағзалары тарафынан һәм милләттәр ассамблеяһы тарафынан хупланған булырға тейеш. Әгәр ҙә ассамблея әмирҙең тәҡдим иткән кандидатураһына ҡаршы тауыш бирһә, әмир хакимлыҡ иткән ғаиләнән өс кандидат тәғәйенләргә бурыслы. Асамблея өсәү араһынан береһен һайлай.
Әмир хакимлыҡ итеүселәр ғаиләһенән премьер -министр тәғәйенләй. Үҙ сиратында премьер-министр хөкүмәт вазифаларын тәғәйенләй. Бар министрҙар —— ассамблея ағзалары булып тора. Кәмендә шуларҙың береһе һайланып ҡуйылған булырға тейеш. Өҫтөнлөклө министрҙар хакимлыҡ иткән ғаиләнән.
Закон сығарыусы власть әмиргә һәм бер палаталы Милли мәжлескә ҡарай «Маджлис аль-Умма» (Национальная Ассамблея). 50 депутат дүрт йыллыҡ мөҙҙәт менән дөйөм халыҡ һайлауҙарында һайлана. Тағы ла 15 депутат премьер-министр тарафынан тәғәйенләнә. Сәйәси фирҡәләр тыйылған.
Шулай уҡ Кувейтта ирҙәр менән бер рәттән ҡатын-ҡыҙҙар ҙа сәйәси хоҡуҡҡа эйә.[2]
Хакими бүленеше[үҙгәртергә | вики-тексты үҙгәртергә]
Кувейт алты провинцияға (мөхәфәзәт; берлектә. — мөхәфәзә) бүленгән, улар тағы ла райондарға бүленәләр.
Географик билдәләмә[үҙгәртергә | вики-тексты үҙгәртергә]
Күвейт Ғәрәбстан ярымутрауының төньяҡ-көнбайышында һәм Фарсы ҡултығының Бубиян, Файлака, Варба, Куббар, Кару, Умм-эль-Марадим утрауҙарында урынлашҡан.
Күп өлөшөн сүллек ҡаплаған. Ландшафты тигеҙлек, әҙ-мәҙ ҡалҡыулыҡтар бар. Диңгеҙ кимәленән иң бейек урын илдең көнбайышында 290 м.
Иҡтисады[үҙгәртергә | вики-тексты үҙгәртергә]
Күвейттың үҙ баһаламаһы буйынса ул нефть ятҡылыҡтарына бик бай. 102 миллиардов баррел тирәһе запасы бар. Был донъя нефтенең 9%-ты. Нефть Күветҡа ВВП-ның 50%-тын, экспорт килеменең 95%-тын һәм дәүләт бюджетының 95 % тәшкил итә.
2009 йыл Күветтың ВВП яҡынса 146 млрд долл.тәшкил иткән, йн башына килем 54,1 мең долл. (донъяла 7-се урын)
Тышҡы сауҙа[үҙгәртергә | вики-тексты үҙгәртергә]
2008 йыл экспорты — 86,9 млрд долл., төп килем нефттән һәм нефть продукцияһынан, ашламаларҙан.
Төп һатып алыусы дәүләттәр — Япония 18,5 %, Көньяҡ Корея 14,7 %, Һиндостан 10,9 %, Тайвань 9,8 %, АҠШ 9 %, Сингапур 8 %, Китай 6,1 %
2008 йыл импорты — 22,9 млрд долл.: аҙыҡ-түлек, төҙөлөш материалдары, транспорт саралары һәм уларға запас өлөштәр, кейем-һалым.
Төп тәьмин иткән илдәр — АҠШ 11,7 %, Япония 9,1 %, Германия 8 %, Ҡытай 7,5 %, Сәүд Ғәрәбстаны 6,9 %, Италия 4,7 %.
Транспорт[үҙгәртергә | вики-тексты үҙгәртергә]
Автомобиль юлдары оҙонлоғо 5749 км, шуларҙың 4887 км ҡаты ҡатлам менән түшәлгән. Илдә тимер ююлдары юҡ. Шуға күрә сәйәхәтселәр автомашиналарҙа сәйәхәт итә..[3]
Халҡы[үҙгәртергә | вики-тексты үҙгәртергә]
Халыҡ һаны 2,8 млн кеше (2010 йылғы баһа буйынса) Төп халыҡ Күвейт ғәрәптәре (улар үҙҙәренең шәжәрәләре буйынса 1920 йылға ҡәҙәре иҫбат итә алалар)тик 45 % ҡына тура килә. Башҡа халыҡтарҙан 35 % башҡа ғәрәп илдәренән, Пакистандан һәм Һиндостандан килеүселәр 9 %, Ирандан килеүселәр 4 %, 7 % халыҡ илдә йәшәһә лә ватандашлығы (гражданство) юҡ. Годовой прирост — 3,5 % (в значительной степени за счёт иностранных рабочих — 1,6 %).
Фертильность — бер ҡатынға 2,7 тыуым тура килә.
Рәсми тел — ғәрәп теле, шулай уҡ инглиз теле лә киң генә таралған..
Ҡала халҡы — 98 %.
Мәҙәниәте[үҙгәртергә | вики-тексты үҙгәртергә]
Күвейт Сәүд Ғәрәбстаны менән күршеләш кенә булһалар ҙа, илдә ислам кейеме кейеү мотлаҡ түгел. Күп ирҙәр шайтанашыҡҡ хәтле генә балаҡлы салбар, туҡымана, йөндән йәки мамыҡтан туҡылған тауарҙан тегелгән аҡ күлдәк, күвейт Таубы кейергә ярата. Ҡатын-ҡыҙҙарҙың бик аҙҙары ғына бөтә кәүҙәһен ҡаплап торған ҡара хиджаб, пәрәнжә кейә, йөҙҙәрен һәм ҡулдарының суҡтарына хәтле ҡаплап йөрөй. Был халыҡ сүллек климатына хас..[4] Көнбайыш стиле лә күвейт йәштәре араһында популяр.
Быуаттар буйы Күвейт халҡы өсөн диңгеҙ аҙыҡтары төп рационды алып тора. Фарсы ҡултығы биләмәләрендә йәшәүсе ғәрәптәр Һиндостан менән сауҙа бәйләнешенә инеп, илде тәмләткестәр менән тәьмин итә. Милли аш булып Күвейт мачбус дияйы, мачбус лахам, марак дияй Лахам тора.
Имауаш ризығы иң популяр тәғәм иҫәпләнә. 74,2 % халыҡ 15 йәштән һимерә башлай, шуға күрә лә кешеләрҙең һимеҙлеге буйынса ил донъя кимәлендә һигеҙенсе урында тора.
Күвейт архитектураһы ислам архитектураһынан илһам алған. Иң данлыҡлы төҙөлөш төрө — Күвейт манаралары. Улар швед архитекторы Суне Линдстрем тарафынан эшкәртелгән. Был манаралар мәсет манаралары һәм хәҙерге конструкциялар менән аралыштырып төҙөгән.
Байрамдары[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ الدستور الكويتي (1962)
- ↑ http://www.gcc-legal.org/mojportalpublic/LawAsPDF.aspx?opt&country=1&LawID=2674/ ст.29.Конституции Кувейта
- ↑ Kuwait – Transportation. Nationsencyclopedia.com.
- ↑ [1]Ҡалып:Красные ссылки
Әҙәбиәт[үҙгәртергә | вики-тексты үҙгәртергә]
- Густерин П. В.: Города Арабского Востока. — 2007.
Һылтанмалар[үҙгәртергә | вики-тексты үҙгәртергә]
- Күвейт Open Directory Project (dmoz) һылтанмалар каталогында.
- Как создавался Кувейт. Кувейтцы — особая арабская общность. История страны глазами кувейтских историков на Портале о странах, рус.


text:
Төбәктә бизнес-инкубаторҙар эшенең форматы үҙгәртеләсәк
ӨФӨ, 2015 йыл, 2 сентябрь. /«Башинформ» мәғлүмәт агентлығы, Артур Басиров/.
Башҡортостанда бизнес-инкубаторҙар эшенең форматы үҙгәртеләсәк. Республиканың Эшҡыуарлыҡ буйынса дәүләт комитетынан хәбәр итеүҙәренсә, был яңы эш башлаған йүнселдәргә финанс, милек, мәғлүмәт һәм консультация йәһәтенән булышлыҡ итеү буйынса эште әүҙемләштереү өсөн кәрәк.
Форматты үҙгәртеү буйынса эште Башҡортостандың Эшҡыуарлыҡҡа ярҙам үҙәге башҡарасаҡ. Яҡын арала бизнес-инкубатор хеҙмәткәрҙәре өсөн семинар-уҡыуҙар ойоштороу ҡаралған.
Хәҙерге ваҡытта республикала Салауат, Сибай һәм Октябрьский ҡалаларында өс бизнес-инкубатор эшләй.


text:
Республикала «Байыҡ-2012» башҡорт бейеүен башҡарыусылар конкурсы старт алды
Мәсетле районы Оло Ыҡтамаҡ ауылында «Байыҡ-2012» республика конкурсының беренсе һайлап алыу туры үтте.
Бәйгенең финалында сығыш яһау хоҡуғы өсөн Балаҡатай, Дыуан, Ҡыйғы, Мәсетле һәм Салауат райондары, шулай уҡ Силәбе өлкәһе бейеүселәре көс һынашты.
— Беренсе турҙы үткәреү өсөн Мәсетле районы осраҡлы ғына һайланманы, — тип билдәләне конкурс рәйесе Рита Өмөтбаева. – Бында билдәле бейеүсе, Башҡортостандың халыҡ артисы Радмир Бәҙретдинов һәм БАССР-ҙың атҡаҙанған сәнғәт эшмәкәре Зилара Әйүпова тыуып үҫкән. Һәм бөгөн бейеү сәнғәте традициялары юғары кимәлдә һаҡланып килә.
Бейеү конкурсының киләһе һайлап алыу туры 10 февралдә Сибайҙа үтәсәк.


text:
Республикала табиптарға ҡытлыҡ мәсьәләһе хәл ителмәй
Республикала табиптарға ҡытлыҡ мәсьәләһе хәл ителмәй, тип белдерәләр Һаулыҡ һаҡлау тармағын күҙәтеү хеҙмәтенән. Ведомствоның төбәк идаралығынан ваҡ ҡалаларҙа хәлдең киҫкен тороуын хәбәр итәләр. Медицина йүнәлешендә белем алған йәштәр Өфөлә ҡалырға тырыша, “Ауыл табибы” программаһы ла ваҡ ҡалалар мәсьәләһен хәл итмәй. Сөнки уның буйынса 1 миллион һум аҡса фәҡәт ауыл еренә эшкә барғандарға ғына бирелә. Программа ваҡ ҡалаларҙы һайлағандарға ҡағылмай. Һаулыҡ һаҡлау тармағын күҙәтеү хеҙмәтенең төбәк идаралығы мәсьәләне хәл итеү өсөн йәш белгестәргә уңайлы шарттар тыуҙырыу- торлаҡ менән тәьмин итеү, социаль гарантиялар булдырыу кәрәк, тип иҫәпләй. Әйткәндәй,“Ауыл табибы” програмаһы менән бөгөнгә 119 белгес файҙаланған, быйыл йәнә 150 йәш табип ауылға барыр, тип көтөлә.


text:
Таможняла кинологтар эшләүе енәйәт эше асыуға килтерҙе
Башҡортостан таможняһы наркотиктар контрабандаһы факты буйынса дүрт енәйәт эше ҡуҙғатты. Быға кинология үҙәге хеҙмәткәрҙәрен һәм уларҙың эттәрен йәлеп итеү булышлыҡ итте.
«Өфө аэропорты» таможня посында лабрадор Джимми Үзбәкстанға осоусы пассажирҙарҙың багаждарын «тикшерҙе». Эт спорт сумкаһына күрһәтте, унда «Бензонал» тип яҙылған таблеткалар төргәге табылды. Тартып алынған 44 таблетка эксперт-криминалистика лабораторияһына экспертизаға тапшырылды. Уларҙа «Үтә көслө матдәләр исемлеге»нә индерелгән бензобарбитал һәм фенобарбитал таптылар. Үтә көслө «Бензонал» таблеткаларын сығарырға маташыу факты буйынса енәйәт эше ҡуҙғатылды.
Һиндостандан килгән өс рәсәйлене Руби немец овчаркаһы менән Цера кокер-спаниеле тотто.
— Эттәр пассажирҙарҙа хәшиш булыуын һиҙҙе. Наркотиктар контрабандаһы буйынса тағы өс енәйәт эше ҡуҙғатылды. Шулай итеп, заманса технологиялар күп булыуға ҡарамаҫтан, тыйылған матдәләрҙе асыҡлау өсөн иң йоғонтоло сара булып эттең һиҙгер танауы ҡала, — тип билдәләне Башҡортостан таможняһы хеҙмәткәре Елена Безверхая.